Muhyiddin gesa PMX jelaskan perjanjian dengan Indonesia, bimbang kedaulatan negara

Kerajaan campuran diminta memberi penjelasan berhubung isu dalam perjanjian sempadan laut dengan Indonesia baru-baru ini, gesa Tan Sri Muhyiddin Yassin.

Pengerusi Perikatan Nasional (PN) mendesak Perdana Menteri (PMX) Datuk Seri Anwar Ibrahim perlu memberi penjelasan berhubung melibatkan perjanjian ditandatangani dengan Presiden Indonesia, Joko Widodo (Jokowi) terutamanya melibatkan perairan negara kerana ia berkait rapat dengan isu kedaulatan negara.

“Saya nak sebut juga di sini pasal rasa tak sedap waktu Presiden Indonesia datang sini Jokowi bertemu dengan Datuk Seri Anwar antara keputusan dan yang telah pun dimeterai ialah soal sempadan maritim antara Malaysia dan Indonesia.

“….Saya tak menuduh Perdana Menteri, saya nak minta dia beri penjelasan ataupun beri kenyataan dan keterangan pada rakyat secara terbuka dan tak payah diselindungkan… Apa yang dia telah merterai dalam perjanjian itu kerana ada laporan yang beritahu pakar-pakar maritim nasihat jangan tandatangan,” katanya semasa ceramah PN di Senawang, Negeri Sembilan malam tadi.

Menurut laporan media, Anwar dan Jokowi baru-baru ini menyaksikan pertukaran enam instrumen dua hala yang ditandatangani kedua-dua negara antaranya, Perjanjian Lintas Sempadan, keselamatan perairan iaitu Perjanjian Berkaitan Persempadanan Laut Wilayah Kedua-dua Negara di Bahagian Paling Selatan Selat Melaka dan Persempadanan Laut Wilayah Dua Negara di Laut Sulawesi.

Terdahulu, sebuah portal, MalaysiaNow melaporkan pakar maritim yang terlibat dalam usaha melindungi hak wilayah Malaysia memberi amaran kepada kerajaan diketuai Anwar supaya tidak menandatangani sebarang perjanjian baru untuk menyelesaikan pertikaian sempadan yang berlarutan dengan negara jiran Indonesia.

Mereka berkata Malaysia tidak boleh berkompromi dalam tuntutannya membabitkan kawasan yang menjadi pertikaian dengan Jakarta berhubung Laut Sulawesi dan di bahagian paling selatan di Selat Melaka.

Mereka juga memberi amaran kepada Putrajaya sebarang perubahan daripada dasar kerajaan terdahulu berhubung kedua-dua kawasan itu mesti melibatkan penyertaan kerajaan Johor dan Sabah.

Ini kerana kepentingan maritim kedua-dua negeri itu akan terjejas teruk jika penyelesaian yang tidak menguntungkan negara diterima kerajaan.

Muhyiddin berkata sebagai sebuah kerajaan dan walaupun Indonesia dianggap sebagai negara jiran, namun dalam isu melibatkan kedaulatan negara ia tidak boleh berkompromi hanya kerana kelak memberi kesan buruk kepada negara.

“Tapi dalam perkara-perkara yang menyebut soal dengan isu yang berkaitan dengan kedaulatan, sempadan antarabangsa dengan negara-negara lain tak boleh buat keputusan dengan mudah, berkompromi sehingga kita menyebabkan kawasan-kawasan kita dah diambil alih oleh orang lain,” ujarnya lagi.

Dalam ucapannya lagi, Muhyiddin juga berkata Ahli-ahli Parlimen PN akan membangkitkan berhubung isu perjanjian yang dimerterai oleh Anwar dengan Jokowi baru-baru ini.

“Ahli Parlimen PN akan meminta penjelasan daripada PMX berhubung isu perjanjian sempadan ini,” ujarnya lagi.


PMX nafi arah siasat bekas MB Perlis dari UMNO sehingga didakwa

Tiada arahan diberikan berhubung siasatan melibatkan bekas Menteri Besar Perlis, Datuk Seri Azlan Man.

Perdana Menteri (PMX) Datuk Seri Anwar Ibrahim menafikan sebarang penglibatan terhadap bekas pemimpin UMNO di Perlis itu yang didakwa di mahkamah semalam.

“Yang paling akhir (penyelewengan), mantan Menteri Besar Perlis. Saya bukan siasat. Bukan saya yang buat laporan kepada SPRM atau polis.

“Sebaliknya, saya bagi arahan kerajaan sekarang ini, saya hendak selamatkan negara kita daripada pemimpin-pemimpin yang kayakan diri dengan merompak harta kekayaan negeri. Itu tekad saya,” katanya dipetik laporan BH.

Tegasnya lagi, beliau tidak membuat kepada polis atau Suruhanjaya Pencegahan Rasuah Malaysia (SPRM) atau menyuruh siasatan dilakukan ke atas Azlan.

Bagaimanapun Anwar berkata tidak akan bertolak ansur berhubung rasuah dan hanya mahu menyelamatkan negara daripada dirompak, ia walaupun Timbalannya, Datuk Seri Ahmad Zahid Hamidi juga sedang berdepan puluhan pertuduhan di mahkamah ketika ini.

“Susah senang saya hadapi. Kalau orang nak jatuhkan kerana saya lawan rasuah, silakan. Tetapi, saya tidak akan tolak ansur daripada bersihkan negara ini dan selamatkan bangsa serta negara kita daripada tindakan orang yang merompak kekayaan negara.

“Bukan sedikit saudara-saudari.. Dan, ini termasuk pimpinan yang ada dalam kerajaan. Baik menteri atau di kerajaan negeri.

“Saya arah SPRM apa? Ambil tindakan kepada sesiapa sahaja yang melakukan rasuah. Terutama setelah kita bagi amaran, dibuatnya juga,” katanya lagi.

Terdahulu, Azlan didakwa di Mahkamah Sesyen Kangar, Perlis hari ini, terhadap lima pertuduhan membuat tuntutan palsu perjalanan ke luar negara berjumlah RM1.185 juta dari 2013 hingga 2017 ketika mentadbir Perlis.


Jual darjah kebesaran di platform e-dagang

Polis telah mengenal pasti dalang dalam kegiatan menjual bintang dan lencana darjah kebesaran Pahang melalui platform e-dagang tanpa kebenaran.

Ketua Polis Pahang Datuk Seri Yahaya Othman berkata individu itu dipercayai berada di luar Pahang dan telah menghentikan jualan selepas menyedari kegiatannya dihidu pihak berkuasa, menurut laporan Bernama.

Beliau memaklumkan perkara itu kepada pemberita pada Majlis Pelepasan Petugas Bantuan Sumber Manusia (BSM) Pilihan Raya Negeri (PRN) di Kompleks Polis Diraja Malaysia (PDRM) Alor Akar di sini hari ini.

Pada 13 Julai lepas, Yahaya mengesahkan pihaknya menerima laporan mengenai penjualan bintang dan darjah kebesaran Pahang yang dibuat di Ibu Pejabat Polis Daerah (IPD) Pekan.

Siasatan awal mendapati satu set darjah kebesaran itu dijual pada harga melebihi RM1,000.

Mengulas mengenai BSM, Yahaya berkata sebanyak 881 pegawai dan anggota dari kontinjen Pahang digerakkan untuk membantu polis Terengganu pada PRN, Sabtu ini.

Mereka akan ditempatkan di Besut, Hulu Terengganu, Dungun, Marang dan Kemaman selama lima hari bermula hari ini.


Banjir, tsunami darat: Tindakan tegas terhadap penjenayah alam sekitar

Rumusan yang dibuat pakar kelestarian dan pemeliharaan alam sekitar mengenai kejadian banjir besar yang berlaku baru-baru ini, khususnya di Selangor dan Pahang, ialah akibat penukaran status guna tanah dan pembalakan secara tidak bertanggungjawab.

Inilah juga salah satu punca utama mengapa isu banjir saban tahun berlaku di negara ini dan sukar untuk ditangani, lapor Bernama.

Begitu juga pendapat Presiden Pertubuhan Pelindung Khazanah Alam Malaysia (PEKA Malaysia), Prof Dr Shariffa Sabrina Syed Akil yang menyifatkan kejadian banjir besar yang melanda negara baru-baru ini sebagai suatu fenomena baru dikenali sebagai ‘tsunami darat’

Mengulas lanjut mengenai fenomena ‘tsunami darat’, beliau berkata, faktor utama berlakunya banjir yang dahsyat ini disebabkan penebangan hutan dalam skala besar terutama di kawasan berbukit di bahagian hulu sungai.

Menurut beliau, hujan lebat yang berterusan beberapa hari tanpa henti menyebabkan aliran air dari kawasan tanah tinggi itu meluru laju ke sungai-sungai kerana tiada penahan semula jadi iaitu hutan.

“Perlu juga kita fahami dan insafi bahawa fungsi utama hutan hujan tropika adalah bertindak sebagai benteng semula jadi. Tambahan pula, apabila tiada lagi pokok untuk memegang tanah maka berlaku runtuhan tanah dan segala saki-baki kayu potong yang ditinggalkan itu dibawa bersama arus ke sungai-sungai hingga terjadilah banjir lumpur berserta serpihan.

“Kita boleh lihat sendiri keadaan air banjirnya seperti ‘teh tarik’ dan kayu hanyut, jelas membuktikan ia mengandungi lumpur dan serpihan tadi,” jelasnya.

Beliau menambah, penilaian situasi banjir di Sungai Telemong, Bentong di Pahang baru-baru ini membuktikan wujud pembukaan hutan di hulu sungai berkenaan untuk pembalakan dan penukaran status tanah pertanian tanpa mendapat kelulusan Penilaian Impak Alam Sekitar (EIA) dan Penilaian Impak Sosial (SIA) oleh pihak berwajib.

“Memang kita dapati banyak aktiviti pembalakan melibatkan dusun durian Musang King dan pembukaan tempat peranginan (resort) di sekitar hutan Sungai Telemong. Pembalak hanya akan membawa keluar kayu balak yang berkualiti tinggi dan meninggalkan ranting-ranting dan kayu kayan yang dipotong di situ.

“Apabila hujan lebat, semua ini akan dihanyut masuk ke dalam sungai dan akhirnya dibawa arus sehingga menyebabkan berlaku musibah menakutkan ini. Oleh itu, pihak bertanggungjawab wajib mencari siapa dalang di sebalik semua ini dengan kadar segera dan menghukum mereka dengan sekeras-kerasnya,” tegasnya.

Beliau pernah melakukan lawatan ke kawasan di bahagian hulu sungai di sekitar kawasan Karak, Telemong, Perdak, Lentang dan Bentong, terutama ketika sebelum dan selepas bencana banjir selama beberapa tahun sebelum ini bersama-sama ahli PEKA Malaysia.

Shariffa Sabrina turut berpandangan usaha pemberian bantuan banjir dilihat hanya sebagai langkah sementara dan mendakwa ia bagi meraih populariti golongan tertentu, namun ia tidak sama sekali menyelesaikan isu pokok yang berlaku.

Menurut beliau, apa yang perlu dilaksanakan dengan segera adalah satu pendekatan holistik.

“Jika kita teliti kembali empat fasa pengurusan bencana yang digaris dan dilaksana kerajaan, jelas kesemuanya adalah langkah-langkah mitigasi sahaja selepas kejadian berlaku. Tiada sebarang langkah pengelakan sama sekali oleh pihak kerajaan. Perkara tersebut jelas menunjukkan bahawa pihak kerajaan kurang memberikan penumpuan kepada faktor yang paling penting dalam menangani isu malapetaka alam sekitar akibat intervensi manusia.

“Apatah lagi data statistik dan kajian impak alam sekitar yang ada dan diguna pakai pihak kerajaan dilihat gagal menangani gangguan alam sekitar, malahan mengakibatkan gangguan tidak terkawal kepada alam sekitar sehingga membawa kepada malapetaka. Perkara ini berlaku atas beberapa sebab dan tidak dapat dinafikan kronism dan rasuah sebagai antara penyebabnya, ” katanya.

Oleh itu, Shariffa Sabrina mencadangkan agar kerajaan melaksanakan moratorium melibatkan aktiviti membalak atau melombong dalam jangka masa melebihi 20 tahun, dengan harapan supaya aktiviti pemuliharaan hutan dapat dijalankan di kawasan terjejas.

Kerajaan Persekutuan juga, kata beliau, wajib meminda Akta Perhutanan Negara 1984 (Akta 313) di mana ‘penjenayah alam sekitar’ yang seolah-olah terlindung atau dilindungi oleh suatu kuasa untuk didenda hingga RM1 juta ataupun penjara sehingga 30 tahun, ataupun kedua-duanya.

“Pihak kerajaan seharusnya berpegang kepada konsep keselamatan bawaan (inherent safety) dengan menghentikan atau mengurangkan faktor manusia yang sama ada menyebabkan atau memudaratkan lagi keadaan geologi dan alam sekitar. Perkara ini hanya dapat dicapai dengan penangguhan sementara (moratorium) kepada aktiviti pembalakan serta sebarang aktiviti lain di kawasan sensitif alam sekitar, serta penggubalan Akta 313 tersebut.

“Sekiranya cadangan ini tidak dapat dilaksanakan, kita khuatir kejadian ‘tsunami darat’ yang boleh berlaku saban tahun atau dua tiga kali setahun seluruh Malaysia akan terus menyebabkan kerajaan kerugian puluhan bilion ringgit, dengan jumlah kerugian ini dijangka akan terus meningkat,” jelasnya.

Menurut Shariffa Sabrina, PEKA Malaysia sebelum ini menghantar kertas cadangan menggesa kerajaan meminda Akta Perhutanan 1984 melalui perarakan anjuran pertubuhan itu pada 18 Julai 2019 ke Parlimen, yang turut disertai pelbagai Pertubuhan Bukan Kerajaan dan komuniti Orang Asal.

Antara cadangan ialah supaya pindaan dilakukan terhadap Akta Perhutanan Negara 1984 bertujuan mencegah pengambilan hasil hutan secara haram di kawasan Hutan Simpanan Kekal di seluruh negara.

Sisa kayu balak yang hanyut di sungai ketika banjir di Pahang baru-baru in

Sementara itu, Mufti Perlis Prof Madya Datuk Dr Mohd Asri Zainul Abidin dalam temubual dengan Bernama Radio baru-baru ini turut menegur pihak terbabit yang dengan sengaja melakukan kerosakan alam sekitar terutamanya aktiviti pembalakan tidak terkawal.

Beliau berkata, pihak yang berkenaan perlu ada rasa bertanggungjawab dan sentiasa koreksi tindakan mereka, kerana alam sekitar ini pada hakikatnya dihuni secara bersama di antara manusia dan makhluk lain.

“Takutlah dengan amaran Allah sepertimana yang disebutkan dalam banyak hadis Nabi Muhammad S.A.W yang menyatakan, sesiapa yang merosakkan tumbuh-tumbuhan yang dapat menjadi teduhan orang ramai ataupun haiwan, maka Allah akan merendahkan atau merendamkan kepalanya dalam neraka.

“Hadis-hadis yang memberikan amaran yang dahsyat sebegini menunjukkan bahawa perbuatan yang dilarang tersebut termasuk al-Kabair iaitu dosa-dosa besar. Golongan yang memotong pokok sehingga manusia hilang tempat tinggal layak menerima laknat manusia dan kelaknatan itu akan menimpa mereka,” tegasnya.

“Maka, perbuatan menebang hutan sehingga membinasakan kehidupan rakyat merupakan jenayah dunia dan akhirat. Tanpa mengira siapa pun pelakunya, samada golongan bawahan atau bangsawan, ahli politik atau ahli peniagaan, mereka akan menemui padah ke atas diri mereka dalam kehidupan dunia dan akhirat kelak,” katanya.

Mohd Asri turut menasihatkan semua mangsa banjir untuk menghadapi ujian yang berat ini dengan penuh kesabaran dan keinsafan kerana pastinya terdapat hikmah yang tersembunyi di sebaliknya.

Beliau yang turut mengulas konsep ujian mengikut perspektif Islam berkata, pada hakikatnya ujian yang menimpa manusia perlulah dianggap sebagai ‘kafarah’, iaitu salah satu cara halus oleh Tuhan untuk mengampunkan dosa-dosa hamba-Nya.

“Perlu kita sedar, ujian atau musibah yang menimpa manusia ini boleh terbahagi kepada dua, iaitu dalam bentuk umum yang menimpa kebanyakan manusia, dan dalam bentuk khusus iaitu ujian yang menimpa seseorang.

“Pada akhirnya, kita perlu melihat sesuatu ujian itu dalam kerangka yang lebih besar iaitu dunia ini adalah tempat persinggahan sementara dan ia sememangnya satu medan penuh ujian. Oleh itu perlulah kita sentiasa bertaubat dan insaf dengan segala dosa-dosa kita serta kembalilah kepada Tuhan dan pegangan agama,” jelasnya.


PKR degil guna lambang sendiri, rakyat lihat tiada persefahaman: Guan Eng

Degil mahu menggunakan lambang sendiri dan bukan lambang rasmi, Pakatan Harapan (PH) dilihat punca perpecahan blok pembangkang tersebut yang dilihat pada kaca mata umum sebagai tidak mempunyai persefahaman.

Setiausaha Agung DAP, Lim Guan Eng berkata PH perlu dilihat sebuah gabungan yang kuat dan masuk bertanding pilihan raya secara sepakat dengan menggunakan satu lambang tetapi sebaliknya yang berlaku apabila PKR memilih untuk menggunakan lambang sendiri seperti yang berlaku pada Pilihan Raya Negeri (PRN) Johor baru-baru ini.

“Saya selalu tegaskan perkara ini, bahawa kita boleh memenangi pilihan raya jika kita lawan sebagai satu gabungan.

“Apabila kita tanding (dalam pilihan raya) sebagai gabungan, ia bukan hanya DAP sahaja. Ia juga adalah Amanah dan PKR.

“Jika kita tidak menggunakan logo sama, apa mesej yang mahu disampaikan kepada pengundi? Saya fikir mesej itu mengganggu dan kamu tidak boleh terus berharap bahawa kita adalah serius dan komited untuk membentuk kerajaan seterusnya.

“Mereka (pengundi) mahu melihat kita bersatu sebagai satu pasukan,” katanya dipetik laporan Malaysiakini.

Untuk rekod, isu pemilihan lambang PH bukan suatu perkara baru, malah semasa pilihan raya Sarawak, ketiga-tiga parti menggunakan bendera masing-masing dan gabungan itu hanya mampu menduduki tempat ketiga, dengan memenangi cuma dua daripada 82 kerusi.

Episod sama berulang di Johor dan menyaksikan PH juga gagal mempertahankan rekod mereka pada Pilihan Raya Umum Ke-14 lalu, lebih memalukan PKR yang menggunakan lambang sendiri hanya mampu memenangi satu kerusi daripada 20 yang ditandingi mereka.

PKR mendakwa keputusan memilih lambang sendiri semasa PRN Johor kerana logo PH dibayangi era hampir dua tahun pentadbiran mereka sebagai kerajaan persekutuan.

Setiausaha penganjur PKR Nik Nazmi Nik Ahmad berkata pentadbiran PH juga dikaitkan dengan banyak kepincangan termasuk kebangkitan puak dalam PKR yang akhirnya mengambil bahagian dalam Langkah Sheraton, yang membawa kepada kejatuhan kerajaan PH yang dipilih. Pemimpin PKR yang lain juga senada dengannya.


Peguam Negara bukan jawatan politik

Paparan saya pada kali ini adalah untuk menegaskan bahawa jawatan Peguam Negara tidak diniatkan oleh penggubal Perlembagaan sebagai jawatan politik.

Pada paparan ini juga saya ingin mencadangkan supaya kerajaan yang akan datang dapat meminda (balik) Perlembagaan Persekutuan untuk menjamin jawatan Peguam Negara ini tidak dicemari kepentingan politik pihak kerajaan atau mana-mana pihak.

Ketika ini kita banyak mendengar hal berkaitan Peguam Negara. Isu berkaitan bekas Peguam Negara Tan Sri Tommy Thomas banyak menjadi tajuk berita.

Walaupun begitu, saya tidak mahu mengulas tentang isu berkaitan Tan Sri Tommy Thomas. Saya ingin berkongsi tentang kedudukan jawatan tersebut sebagai mana kedudukannya dalam undang-undang, terutamanya Perlembagaan Persekutuan.

Dalam Perlembagaan Persekutuan, Perkara145 menyediakan peruntukan berkaitan Peguam Negara.

Peruntukan asal Perkara 145

Perkara 145 ini telah dipinda daripada yang asal melalui Akta 26/1963 yang mula berkuat kuasa pada 16.09.1963. Perkara 145 yang asal memperuntukkan seperti berikut:

“(1) Yang di-Pertuan Agong hendaklah, selepas berunding dengan Suruhanjaya Perkhidmatan Kehakiman dan Perundangan, melantik daripada kalangan anggota Perkhidmatan Kehakiman dan Perundangan seorang Peguam Negara, yang hendaklah seorang yang berkelayakan menjadi hakim Mahkamah Persekutuan.

(2) Peguam Negara hendaklah memberi nasihat mengenai perkara undang-undang yang dirujukkan kepadanya oleh Yang di-Pertuan Agong atau Jemaah Menteri, dan hendaklah mempunyai kuasa, yang boleh dijalankan menurut budi bicaranya, untuk memulakan, menjalankan atau memberhentikan apa-apa prosiding bagi sesuatu kesalahan, selain prosiding di hadapan mahkamah Syariah, mahkamah anak negeri atau mahkamah tentera.

(3) Peguam Negara berhak untuk didengar di dalam mana-mana mahkamah atau tribunal dan hendaklah diberi keutamaan daripada mana-mana orang lain yang hadir di hadapan mana-mana mahkamah atau tribunal itu.

(4) Tertakluk kepada Fasal (5), Peguam Negara hendaklah memegang jawatan sehingga dia mencapai umur enam puluh lima tahun atau lebih, tidak lewat daripada enam bulan selepas dia mencapai umur itu, sebagaimana yang diluluskan oleh Yang di-Pertuan Agong.

(5) Peguam Negara boleh pada bila-bila masa meletakkan jawatannya tetapi tidaklah boleh dipecat daripada jawatan kecuali atas alasan-alasan dan mengikut cara yang sama seperti seorang hakim Mahkamah Persekutuan.

Antara intipati utama Perkara 145 yang asal ini termasuk:

1. Peguam Negara dilantik oleh Yang di-Pertuan Agong selepas berunding dengan Suruhanjaya Perkhidmatan Kehakiman dan Perundangan (Nota: saya masih lagi mencari versi awal – versi 1957. Saya terbaca sebelum ini, versi asal menyatakan Yang di-Pertuan Agong melantik Peguam Negara atas syor Suruhanjaya Perkhidmatan Awam);

2. Seseorang layak dilantik sebagai Peguam Negara sekiranya beliau layak menjadi hakim Mahkamah Persekutuan. (Lihat Perkara 123 untuk syarat dilantik sebagai Hakim Mahkamah Persekutuan);

3. Peguam Negara menasihati Yang di-Pertuan Agong atau Jemaah Menteri atas perkara undang-undang yang dirujuk kepadanya;

4. Peguam Negara mempunyai kuasa budi bicara untuk memulakan, menjalankan atau memberhentikan apa-apa prosiding di semua mahkamah, kecuali mahkamah Syariah, mahkamah anak negeri dan mahkamah tentera;

5. Peguam Negara mempunyai keutamaan berbanding orang lain;

6. Umur persaraan Peguam Negara ialah 65 tahun atau tidak lebih enam bulan selepas mencapai umur 65 tahun tersebut sekiranya diluluskan oleh Yang di-Pertuan Agong;

7. Peguam Negara boleh meletak jawatan; dan

8. Peguam Negara hanya boleh dipecat atas alasan dan mengikut cara yang sama seperti seorang hakim Mahkamah Persekutuan. Alasan pemecatan seorang hakim yang ada sekarang ialah sekiranya dia melanggar kod etika, atau tidak berdaya menunaikan fungsinya dan tatacara pemecatan hakim Mahkamah Persekutuan ditetapkan pada Perkara 125. Ringkasnya hakim tersebut hanya boleh dipecat oleh satu tribunal yang ditubuhkan oleh Yang di-Pertuan Agong setelah mendapat representatif daripada Perdana Menteri atau daripada Ketua Hakim Negara selepas berunding dengan Perdana Menteri.

Perkara 145 sekarang

Peruntukan Perkara 145 yang berkesan sekarang adalah menyatakan seperti berikut:

“Perkara 145. Peguam Negara

(1) Yang di-Pertuan Agong hendaklah, atas nasihat Perdana Menteri, melantik seorang yang layak menjadi hakim Mahkamah Persekutuan sebagai Peguam Negara bagi Persekutuan;

(2) Menjadi kewajipan Peguam Negara menasihati Yang di-Pertuan Agong atau Jemaah Menteri atau mana-mana Menteri mengenai apa-apa perkara undang-undang, dan melaksanakan apa-apa tugas lain yang bersifat undang-undang, yang dari semasa ke semasa dirujukkan atau ditugaskan kepadanya oleh Yang di-Pertuan Agong atau Jemaah Menteri, dan menunaikan fungsi yang diberikan kepadanya oleh atau di bawah Perlembagaan ini atau mana-mana undang-undang bertulis yang lain;

(3) Peguam Negara hendaklah mempunyai kuasa yang boleh dijalankan menurut budi bicaranya, untuk memulakan, menjalankan atau memberhentikan apa-apa prosiding bagi sesuatu kesalahan, selain prosiding di hadapan mahkamah Syariah, mahkamah anak negeri atau mahkamah tentera;

(3A) Undang-undang persekutuan boleh memberi Peguam Negara kuasa untuk menentukan mahkamah yang di dalamnya atau tempat apa-apa prosiding yang dia mempunyai kuasa untuk memulakannya di bawah Fasal (3) itu hendaklah dimulakan atau mahkamah yang kepadanya prosiding itu hendaklah dipindahkan. (Nota: Fasal 3A ini ditambah pada pindaan Perlembagaan Akta A704, seksyen 10 yang mula berkuat kuasa;

(4) Pada melaksanakan tugasnya Peguam Negara berhak untuk didengar di dalam mana-mana mahkamah atau tribunal di Persekutuan dan hendaklah diberi keutamaan daripada mana-mana orang lain yang hadir di hadapan mahkamah atau tribunal itu;

(5) Tertakluk kepada Fasal (6), Peguam Negara hendaklah memegang jawatan selama diperkenankan oleh Yang di-Pertuan Agong dan boleh pada bila-bila masa meletakkan jawatannya dan, melainkan jika dia ialah anggota Jemaah Menteri, hendaklah menerima apa-apa saraan yang ditentukan oleh Yang di-Pertuan Agong; dan

(6) Orang yang memegang jawatan Peguam Negara sebaik sebelum permulaan kuat kuasa Perkara ini hendaklah terus memegang jawatan itu atas terma dan syarat yang tidak kurang baiknya daripada terma dan syarat yang terpakai baginya sebaik sebelum permulaan kuat kuasa Perkara ini dan tidaklah boleh dipecat daripada jawatan kecuali atas alasan dan mengikut cara yang sama seperti seorang hakim Mahkamah Persekutuan.”

Bagi memudahkan pada pembaca, saya ringkaskan intipati Perkara145 yang beroperasi pada ketika ini seperti berikut:

1. Pelantikan Peguam Negara dibuat oleh Yang di-Pertuan Agong atas nasihat Perdana Menteri;

2. Syarat untuk seseorang dilantik sebagai Peguam Negara ialah beliau layak menjadi hakim Mahkamah Persekutuan. Kelayakan menjadi hakim Mahkamah Persekutuan dinyatakan dalam Perkara 123 Perlembagaan Persekutuan, yang memperuntukkan, seseorang itu hendaklah seorang warganegara; dan dia hendaklah mempunyai pengalaman sekurang-kurangnya 10 tahun sama ada sebagai peguambela di mahkamah Persekutuan, atau Mahkamah Rayuan, atau Mahkamah Tinggi, atau sebagai anggota perkhidmatan kehakiman dan perundangan Persekutuan atau perundangan sesuatu negeri, atau menjadi peguam bela dan berkhidmat sebagai anggota perkhidmatan kehakiman dan perundangan Persekutuan atau negeri selama sekurang-kurangnya 10 tahun;

3. Tugas Peguam Negara ialah untuk menasihati Yang di-Pertuan Agong atau Jemaah Menteri atau mana-mana Menteri mengenai undang-undang;

4. Peguam Negara juga melaksanakan tugas lain berkaitan undang-undang sekiranya ditugaskan oleh Yang di-Pertuan Agong atau Jemaah Menteri;

5. Peguam Negara juga mempunyai tugasan yang dinyatakan dalam undang-undang lain;

6. Peguam Negara mempunyai kuasa budi bicara untuk memulakan, menjalankan atau memberhentikan prosiding jenayah di semua Mahkamah, kecuali mahkamah Syariah, mahkamah anak negeri dan mahkamah tentera;

7. Parlimen boleh membuat undang-undang untuk memberikan kuasa kepada Peguam Negara menentukan mahkamah bagi memulakan prosiding;

8. Parlimen boleh membuat undang-undang untuk memberikan kuasa kepada Peguam Negara memindahkan kes (dari satu mahkamah ke mahkamah lain);

9. Peguam Negara berhak untuk didengar dalam mana-mana mahkamah atau tribunal;

10. Peguam Negara hendaklah diberikan keutamaan daripada mana-mana orang lain yang hadir di hadapan mana-mana mahkamah atau tribunal;

11. Saraan (gaji) Peguam Negara adalah ditetapkan oleh Yang di-Pertuan Agong sekiranya bukan ahli Jemaah Menteri;

12. Peguam Negara memegang jawatan selagi mana diperkenan oleh Yang di-Pertuan Agong. Ini bermaksud pemecatan Peguam Negara boleh dibuat oleh Yang di-Pertuan Agong. Oleh kerana pelantikan Peguam Negara adalah atas nasihat Perdana Menteri, maka Perdana Menteri juga boleh menasihati Yang di-Pertuan Agong untuk memecat atau menamatkan jawatan Peguam Negara; dan

13. Peguam Negara boleh meletak jawatan.

Analisis peruntukan lama dan baharu

Analisis perbezaan penting antara peruntukan lama dan peruntukan baharu dalam Perlembagaan mengenai Peguam Negara ialah dari segi pelantikan dan pemecatan.

Perkara utama ialah Peranan Perdana Menteri dalam pelantikan dan pemecatan atau penamatan jawatan Peguam Negara.

Peruntukan yang asal Perkara 145 meletakkan peranan Suruhanjaya Perkhidmatan Kehakiman dan Perundangan (pewujudan Suruhanjaya ini didapati dalam Perkara 138) untuk memberikan syor pelantikan Peguam Negara kepada Yang di-Pertuan Agong. Ini menunjukkan peri penting kebebasan Peguam Negara dalam melaksanakan tugasnya, agar keputusan atau nasihat Peguam negara adalah demi menjaga kedaulatan undang-undang. Kebebasan suatu jawatan, dalam kes ini Peguam Negara, dapat dilihat dari segi autoriti lantikan dan autoriti pemecatan atau penamatan perkhidmatannya. Dalam soal pemecatan juga, peruntukan asal lebih mementingkan kebebasan jawatan Peguam Negara. Peguam Negara tidak boleh dipecat tanpa “perbicaraan” atau tanpa prosiding khusus untuk tujuan tersebut, iaitu pemecatan Peguam Negara.

Jawatan Peguam Negara dihasratkan supaya bebas dan selamat daripada campurtangan pihak yang mempunyai kepentingan, seperti pihak eksekutif. Justeru, prosedur lantikan dan pemecatan atau penamatan perkhidmatan memainkan peranan penting.

Justeru, dapat disimpulkan bahawa jawatan Peguam Negara adalah bukan jawatan politik. Namun pindaan kepada Perlembagaan tentang pelantikan dan pemecatan/penamatan perkhidmatan Peguam Negara telah membuka ruang kepada campurtangan politik dalam pelantikan dan pemecatan atau penamatan perkhidmatan Peguam Negara.

Saya mencadangkan agar pihak kerajaan akan datang dan para perwakilan di Parlimen dengan serius dapat membincangkan perkara ini. Moga jawatan Peguam Negara tidak dicemari campur tangan politik sehingga menjadi ‘beban’ kepada institusi raja, iaitu Yang di-Pertuan Agong yang juga mendapat nasihat daripada Peguam Negara.

Moga bermanfaat.

Prof Madya Dr Shamrahayu Ab Aziz
Penyandang Kursi Institusi Raja-Raja Melayu Universiti Teknologi Mara

Tulisan ini pertama kali disiarkan dalam laman Facebook Prof Madya Dr Shamrahayu Ab Aziz hari ini (31 Oktober 2022). Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


DAP bersekongkol dengan UMNO kerana mahu sekat pengaruh parti Islam: Hadi

Langkah DAP yang sanggup bersekongkol dengan UMNO adalah bertujuan untuk menyekat pengaruh parti Islam yang berjaya memenangi kerusi banyak pada Pilihan Raya Umum Ke-15 (PRU-15) lalu.

Presiden PAS, Tan Sri Abdul Hadi Awang berkata DAP ternyata bimbang dengan kebangkitan parti Islam tersebut apabila menjadi pemenang terbanyak pada PRU-15 sehingga terpaksa mengenepikan prinsip mereka untuk bekerjasama dengan UMNO walaupun sudah bermusuh sejak sekian lama.

“Tidak menghairankan juga berlaku penubuhan kerajaan di luar tabii demokrasi pasca Pilihan Raya Umum ke-15 (PRU-15) kerana PAS berjaya mendapat jumlah kerusi terbesar.

“Walaupun PAS telah berusaha bersama dalam Perikatan Nasional (PN) daripada pelbagai parti yang tidak ekstrem untuk menubuhkan kerajaan campuran mengikut prosesnya tanpa PAS menjadi pemimpin utama,” katanya dalam tulisan terbaharu di Facebook hari ini.

Ahli Parlimen Marang itu kekal dengan pendirian, DAP masih sebuah parti yang menentang Islam dan terpaksa menutup mulut mereka daripada mengkritik kerana sudah menjalinkan kerjasama dengan UMNO untuk membentuk kerajaan diperingkat Persekutuan.

“Maka, PAS tidak merasa hairan kerana mendapat tentangan daripada parti seperti DAP dan lain-lain parti, yang nyata ideologinya menentang Islam walaupun kini bertukar nadanya kepada tidak bersuara secara terang-terangan. Hal ini disebabkan mereka sudah berjaya mengadakan pasukan baharu, daripada kalangan rakan-rakan berwajah Islam yang berwalikannya.

“Mereka itu laksana kayu bersama mata kapak bagi menebang pokok besar, mengambil pendekatan menipu dengan segala cara, seperti melaksanakan amar ma‘ruf secara terpilih dan menjadi syaitan bisu terhadap kemungkaran yang nyata,” katanya lagi.

Katanya lagi, parti politik berkenaan juga kini bergabung dengan kumpulan liberal daripada segi politik, ekonomi, pendidikan, sosial dan media, tanpa batas akhlak dan halal haram.

Katanya, semua itu dilakukan demi mencukupkan jumlah sokongan yang dapat menghalang pengaruh Islam dalam kerajaan, walaupun mereka berlindung sementara waktu sebalik Islam dalam perlembagaan mengikut tafsiran salah oleh mereka yang buta al-Quran.

“Gabungan itu juga turut diikut serta kluster mahkamah dan mereka yang sedang menunggu perbicaraan kerana kes rasuah berskala besar, termasuklah kesalahan lain yang bersedia dengan umpan untuk diselamatkan,” katanya.

Untuk rekod, PAS muncul parti paling banyak memenangi kerusi Parlimen sebanyak 49 kerusi, diikuti DAP tempat kedua sebanyak 40 kerusi dan PKR juga 40 kerusi.

Bagaimanapun, tindakan UMNO memilih untuk bersama Pakatan Harapan (PH) dan DAP menyebabkan PAS terlepas peluang untuk membentuk kerajaan di peringkat Persekutuan.


Antivaksin, Khairy enggan kompromi tak kisah dipanggil dajjal

Sekalipun dilabel sebagai dajjal atau apa sahaja, Khairy Jamaluddin Abu Bakar enggan berkompromi dengan kumpulan antivaksin yang tidak berpuas hati dengan pendiriannya yang bertegas dalam isu vaksin Covid-19.

Menteri Kesihatan itu berkata tidak kisah sekiranya dilabel dengan gelaran tertentu hanya kerana tidak sependapat dengan kumpulan antivaksin dan menegaskan tidak akan bertolak ansur dengan mereka yang menyebarkan berita tidak benar berhubung vaksin.

“Panggillah saya dajjal atau apa saja. Maaf, saya harus bertegas dengan isu ini,” katanya dalam ciapan di akaun Twitternya yang turut memuatnaik sama video Ketua Pembangkang Datuk Seri Anwar Ibrahim hari ini.

Jelasnya lagi, kerajaan tetap dengan pendirian vaksin terbukti berkesan dalam mencegah penularan Covid-19 dan ia sudah terbukti secara saintifik.

“Nak kata kerajaan tidak cukup bagi penerangan tentang vaksin tidak betul.

“Kita dah kemukakan segala bukti saintifik tentang keberkesanan vaksin Covid-19 dari awal lagi. Dan kita terus memberi penerangan,” ujarnya lagi.

Terdahulu, Khairy mengumumkan kerajaan akan mengambil pendekatan tegas terhadap antivaksin dengan “mengenakan pelbagai kesukaran” terhadap golongan itu.

“Maaf saya katakan, kalau anda tidak mahu menerima vaksin atas pilihan sendiri, jadi kita akan buatkan hidup anda sukar, dan ia akan berterusan begitu,” kata Khairy.

Menurutnya, golongan yang enggan menerima vaksinn tidak dapat menikmati kelonggaran seperti makan di restoran dan pergi ke pusat beli-belah.

Bagaimanapun, Khairy berkata bagi yang tidak dapat divaksin atas alasan kesihatan, mereka tidak akan menghadapi dengan apa-apa kesulitan kerana mereka akan diberikan pengecualian digital MySejahtera.

Pendirian Khairy tersebut dibidas Anwar yang menyifatkan ia tindakan yang keterlaluan terhadap kumpulan antivaksin.


1,351 tentera Russia terbunuh sejak ceroboh Ukraine, kata Moscow

Moscow mendakwa kira-kira 1,351 anggota tenteranya terbunuh, manakala 3,825 lagi cedera sejak memulakan serangan ke atas Ukraine pada 24 Februari lalu.

Jurucakap Kementerian Pertahanan Russia Mikhail Mizintsev berkata pasukan tenteranya juga telah memindahkan kira-kira 400,000 orang awam dari kawasan berisiko diserang.

Sambil mengutuk bantuan senjata oleh Barat kepada Ukraine beliau berkata, 419,736 orang awam dipindahkan ke Russia dari kawasan dikuasai pemisah di Donetsk, Lugansk dan seluruh Ukraine.

Daripada jumlah itu, lebih 88,000 adalah kanak-kanak, manakala 9,000 adalah warga asing.

“Russia akan terus membuka dan menyediakan koridor kemanusiaan ke semua arah,” kata Mizintsev.

Seorang wakil kanan Staf Am, Sergei Rudskoi, berkata: “Kami menganggap satu kesilapan besar bekalan senjata ke Kyiv oleh negara Barat.

“Ini memanjangkan konflik, meningkatkan jumlah mangsa dan tidak akan dapat mempengaruhi hasil operasi,” tambah Rudskoi.

“Tujuan sebenar bekalan sedemikian bukanlah untuk menyokong Ukraine, tetapi untuk mengheretnya ke dalam konflik ketenteraan yang berpanjangan.

“Sesetengah anggota Pertubuhan Perjanjian Atlantik Utara (NATO) mencadangkan untuk menutup sempadan. Angkatan bersenjata Russia akan bertindak mengikut,” katanya. – Agensi


Empat negeri diberi amaran hujan sangat lebat sehingga esok

Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di Pahang, Negeri Sembilan, Melaka dan Johor sehingga Khamis ini.

MetMalaysia dalam kenyataan pagi ini, memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini, menurut laporan Bernama.

Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.


Lebih AS$670 juta dipindah ke akaun peribadi Najib, kata saksi kes 1MDB

Seorang pegawai bank hari ini memberitahu Mahkamah Tinggi di sini bahawa hampir AS$670 juta dipindahkan ke dalam akaun peribadi Datuk Seri Najib Tun Razak, melibatkan lima transaksi antara 2011 hingga 2013, termasuk dana daripada Putera Faisal Turkey Al-Saud.

Pengurus Bahagian Unit SWIFT di Ambank (M) Berhad, Wedani Senen, 48, berkata kesemua transaksi itu melibatkan akaun bekas Perdana Menteri itu, berakhir dengan nombor 694.

Saksi pendakwaan ke-29 itu berkata wang berjumlah US$20 juta dimasukkan ke dalam akaun Najib bernombor 694 oleh Putera Faisal melalui dua transaksi pada 24 Feb 2011 dan 14 Jun 2011.

Saksi itu juga mengesahkan bahawa pada 30 Okt 2012 dan 19 Nov 2012, sebanyak US$4,999,988 dan US$24,999,988 dipindahkan daripada Blackstone Asia Real Estate Partners (syarikat milik sekutu ahli perniagaan dalam buruan Low Taek Jho atau Jho Low iaitu Eric Tan) ke dalam akaun Najib.

Mahkamah juga diberitahu bahawa US$620 juta dipindahkan ke dalam akaun Najib daripada Tanore Finance Corp pada 22 Mac 2013.

Beliau berkata demikian ketika membacakan pernyataan saksinya pada perbicaraan kes Najib berhubung penyelewengan dana RM2.3 bilion daripada 1Malaysia Development Berhad (1MDB).

Pada prosiding sebelah pagi, pakar undang-undang bagi Polisi Perniagaan di Unit Polisi Perniagaan Lembaga Perkhidmatan Kewangan Labuan (LFSA) Mohamed Fairudz Mohd Hanif, 38, mengesahkan bahawa dua syarikat iaitu Good Star Limited dan PetroSaudi International Limited (PSI) yang menerima dana sebanyak US$1.83 bilion daripada 1MDB di antara 2009 dan 2011, masing-masing telah dibubarkan pada 2014 dan 2015.

Good Star Limited yang dimiliki oleh Jho Low dibubarkan pada 2 Mei 2014, manakala PSI yang dimiliki warga Arab, Tarek Obaid dibubarkan pada 8 April 2015.

Mohamed Fairudz berkata, pihaknya menerima maklumat itu daripada Seychelles Financial Services Authority (Seychelles FSA), selepas LFSA menerima permohonan daripada Suruhanjaya Pencegahan Rasuah Malaysia (SPRM) untuk mendapatkan maklumat dari empat buah negara pesisir bagi kes 1MDB.

“Negara-negara tersebut adalah British Virgin Island, Seychelles, Caracao dan Cayman Island. SPRM yang mewakili kerajaan Malaysia memohon kepada LFSA bagi mendapatkan maklumat berhubung Good Star Limited dan PSI yang didaftarkan di kepulauan Seychelles,” katanya.

Saksi pendakwaan ke-28 itu berkata susulan itu, beliau telah menghantar satu surat bertarikh 10 Ogos 2018 kepada Ketua Pengarah Eksekutif, Seychelles FSA dan juga kepada Supervision Manager, Seychelles FSA dan jawapan daripada pihak Seychelles FSA diterima selepas dua bulan permohanan itu dibuat.

Beliau berkata menurut pihak Seychelles FSA, kedua-dua syarikat itu yang berada di dalam daftar syarikat Syechelles FSA mempunyai alamat perniagaan yang sama dan menggunakan ejen pendaftaran syarikat yang sama iaitu Vistra (Seychelles) Limited (sebelum ini dikenali sebagai Offshore Incorporations (Seychelles) Limited).

Sebelum ini, bekas Ketua Pegawai Eksekutif 1MDB Datuk Shahrol Azral Ibrahim Halmi memberitahu mahkamah bahawa US$1.83 bilion dana 1MDB disuntik ke dalam PSI dan Good Star Limited.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung Isnin ini.


Kes Bung dan isteri, pendakwaan bantah rayuan semak keputusan mahkamah

Pihak pendakwaan memfailkan bantahan awal terhadap rayuan Datuk Seri Bung Moktar Radin dan isterinya Datin Seri Zizie Izette Abdul Samad berhubung keputusan mahkamah yang memerintahkan mereka membela diri atas tiga pertuduhan rasuah.

Timbalan Pendakwa Raya Law Chin How ketika dihubungi pemberita berkata notis bantahan awal itu difailkan di Mahkamah Rayuan pada 7 Mac lepas, menurut laporan Bernama.

Berdasarkan notis tersebut, bantahan awal dibuat atas alasan keputusan Mahkamah Tinggi bukan suatu keputusan yang boleh dirayu mengikut Seksyen 50 Akta Mahkamah Kehakiman 1964.

Pada 9 Dis 2022, Bung Moktar dan isterinya gagal dalam permohonan untuk menyemak keputusan Mahkamah Sesyen yang memerintahkan mereka membela diri atas pertuduhan itu setelah Hakim Mahkamah Tinggi Datuk Azhar Abdul Hamid membenarkan bantahan awal pihak pendakwaan terhadap permohonan tersebut.

Sementara itu, Law berkata pengurusan kes bagi rayuan Bung Moktar dan isterinya itu ditetapkan pada 22 Mei di hadapan Timbalan Pendaftar Mahkamah Rayuan Mohd Khairi Haron.

Menurut Law prosiding bela diri kedua-dua tertuduh sebelum ini ditetapkan pada 15 Jun di Mahkamah Sesyen di sini.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.

Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie Izette atas sebab dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Tiada jemputan, takkan PAS nak hadir ke PAU: Takiyuddin

UMNO tidak mengundang PAS ke Perhimpunan Agung 2021 yang membuka tirainya semalam, ia disahkan Setiausaha Agungnya, Datuk Seri Takiyuddin Hassan.

Menurut Takiyuddin, tiada pemimpin PAS yang akan hadir bersama dalam perhimpunan parti tersebut memandangkan tiada undangan rasmi kepada parti tersebut seperti sebelum ini yang dibuat oleh UMNO.

“Setakat saya sebagai Setiausaha Agung saya tak terima jemputan untuk hadir (PAU). Jadi kita tak hadirlah.

“PAS dan UMNO masih dalam Kerajaan Persekutuan, kita berperdana menterikan Ahli Parlimen UMNO,” katanya pada sidang media Kota Bharu, hari ini.

Takiyuddin mengulas berhubung sama ada PAS ada menerima jemputan untuk menghadiri PAU 2021 seperti tahun-tahun sebelum ini.

Jelasnya lagi, PAS dan Perikatan Nasional (PN) tiada masalah dengan kerajaan persekutuan dan bersama membuat keputusan dalam kabinet serta menjalankan kerja-kerja dalam kementerian secara bersama walaupun mereka berbeza parti politik.

“Bagi pihak kita PN tak pernah ada masalah, bukan saja peringkat nasional tetapi juga peringkat negeri-negeri.

“Seperti di Perak misalnya PN ada yang jadi exco walaupun Menteri Besar daripada UMNO dan begitu juga di Kedah menteri besar daripada PAS dan ada exco daripada UMNO. Jadi kita tiada masalah,” katanya lagi.


Mageran: Tun M ‘akui’ mahu jadi ‘PM’ sekali lagi

Bekas Perdana Menteri, Tun Dr Mahathir Mohamad hari ini seolah mengakui hasrat untuk menjadi ‘Perdana Menteri’ kali ketiga apabila bersedia memimpin Majlis Gerakan Negara (Mageran) seperti dicadangkannya.

Sambil mengatakan mempunyai pengalaman menjadi Perdana Menteri selama 22 tahun beliau berkata, hasratnya hanya untuk berkhidmat kepada negara, bukan kepentingan diri sendiri.

“Saya mempunyai banyak pengalaman selama 22 tahun dan sudah menangani pelbagai jenis masalah seperti kewangan dan politik.

“Bukan pasal saya nak jadi orang besar sebab saya sudah memegang jawatan tertinggi dalam negara dan dua kali menjadi perdana menteri,” katanya dalam satu temubual eksklusif bersama media tempatan secara dalam talian dan disiarkan di Facebooknya bertajuk Tun M Jawab Isu Majlis Gerakan Negara (Mageran), Hala Tuju Parti.

Beliau mengulas soalan pemberita berhubung alasan beliau mencadangkan dirinya untuk memimpin Mageran selepas menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 10 Jun lalu.

Dalam pertemuan itu, Dr Mahathir berkata cadangan itu atas keyakinan dapat menyelesaikan isu ekonomi, politik, sosial dan kesihatan dihadapi negara serta kesan penularan pandemik Covid-19.

Mageran pertama kali ditubuhkan pada 1969 susulan Tragedi 13 Mei, diketuai Timbalan Perdana Menteri ketika itu, Allahyarham Tun Abdul Razak Hussein dan gerakan berkenaan terbukti berjaya dalam menyelesaikan masalah politik di samping negara kekal stabil untuk tempoh panjang.

Menjawab soalan Dr Mahathir berkata, jika benar hasrat mengetuai Mageran itu bertujuan untuk kepentingan diri, maka adalah lebih baik beliau bersara daripada mencampuri sebarang urus tadbir negara.

“Saya pun rasa nak berehat macam orang lain nak seronok-seronok tetapi, saya dapati masalah ini memerlukan pengalaman yang panjang.

“Kalau nak tolak saya tak apa tapi saya sanggup berkhidmat walau sudah tua. Bukan suruh semua orang terima pendapat saya tetapi saya nak beri pengalaman yang ada kepada negara.

“Banyak orang berpendapat saya perlu beri dan gunakan pengalaman saya untuk kepentingan negara,” katanya.

Mengulas keyakinannya untuk menyelesaikan masalah tersebut ketika situasi pada tahun 1969 dan sekarang, beliau berkata, ia akan bergerak lebih lancar jika tiada gangguan oleh pihak tertentu yang meletakkan politik sebagai keutamaan.

“Mageran dipenuhi pakar terutama dalam perubatan. Mereka beri nasihat tapi apabila ada pihak lain yang mengutamakan masalah lain, mereka mungkin tak setuju.

“Saya berpendapat tentu ada cadangan dibawa pakar perubatan yang ditolak kerana ada ‘kepentingan’ lain. Sebab itu perlu ada badan terdiri daripada pakar dan tak dikuasai oleh orang-orang politik yang utamakan kedudukan dan pencapaian,” katanya.


80,000 kenderaan dijangka guna SUKE setiap hari

Pembukaan Lebuhraya Bertingkat Sungai Besi-Ulu Kelang (SUKE) akan mengurangkan kesesakan di bahagian timur Kuala Lumpur dengan 80,000 kenderaan dijangka menggunakannya setiap hari.

Pegawai Eksekutif Kumpulan Projek Lintasan Kota Holdings Sdn Bhd, Datuk Mohammad Azlan Abdullah berkata pada pembukaannya, SUKE yang menjangkau 24.4 kilometer (km) dari Sri Petaling ke Jalan Hulu Kelang akan mengurangkan kesesakan lalu lintas di sepanjang Jalan Lingkaran Tengah 2 (MRR2), Jalan Ampang dan Jalan Loke Yew dengan purata 30 peratus.

Beliau berkata SUKE turut menghubungkan penggunanya dengan beberapa lebuh raya sedia ada seperti Lebuhraya Duta-Ulu Kelang (DUKE) dan Lebuhraya Bertingkat Ampang-Kuala Lumpur (AKLEH).

“”SUKE memberi alternatif yang lebih cepat, mudah, efisien dan selamat kepada pengguna jalan raya,” katanya.

Menurut Mohammad Azlan fasa pertama SUKE bagi jajaran sejauh 16.6km dari persimpangan Cheras-Kajang ke Bukit Antarabangsa akan dibuka kepada orang ramai dalam masa terdekat, namun menyatakan Menteri Kanan Kerja Raya Datuk Seri Fadillah Yusof dijadual mengumumkan tarikh pembukaannya esok.

Beliau berkata laluan itu telah siap dan pembukaannya diluluskan kerajaan untuk manfaat pengguna jalan raya. – Bernama


Tangguh pemilihan UMNO: SPRM terima aduan terhadap pegawai ROS

Suruhanjaya Pencegahan Rasuah Malaysia (SPRM) hari ini mengesahkan menerima aduan berhubung tindakan Jabatan Pendaftaran Pertubuhan (ROS) ‘menarik balik’ keputusannya membatalkan keputusannya sebelum ini yang menegaskan keputusan UMNO menangguhkan pemilihan parti itu adalah tidak sah.

Ketua Pesuruhjaya SPRM, Datuk Seri Azam Baki mengesahkan kepada BHOnline agensi itu menerima aduan terhadap seorang pegawai kanan ROS kerana didakwa menyalahgunakan kuasa dan menerima rasuah.

Laman sesawang itu memetik sumber memberitahu pegawai kanan terbabit didakwa menggunakan kuasanya mengubah keputusan yang dibuat pada 6 Ogos lalu yang menyatakan penangguhan pemilihan parti UMNO sebagai tidak sah kepada sah.

Pegawai kanan terbabit didakwa meluluskan penangguhan pemilihan Agung UMNO sehingga Disember 2022 bagi tempoh 18 bulan menerusi sepucuk surat bertarikh 30 Ogos lalu.

Laporan yang memetik sumber itu turut menyatakan aduan berkenaan diterima daripada beberapa pihak yang tidak berpuas hati dengan keputusan yang dibuat oleh ROS.

“Mereka mengesyaki berlakunya perbuatan salah guna kuasa dan rasuah untuk mempengaruhi perubahan keputusan ini oleh segelintir ahli politik yang cenderung kepada pemimpin tertentu,” kata sumber itu sebelum Azam mengesahkannya tetapi enggan mengulas lanjut.

Pada 6 Ogos lalu Bernama melaporkan ROS berkata tindakan UMNO menangguhkan pemilihan parti itu tidak sah.

Ketua Pengarah ROS Jasri Kasim berkata keputusan Majlis Tertinggi (MT) UMNO tidak sah kerana penggal pemegang jawatan MT tamat sebelum keputusan itu dibuat.

Ini kerana keputusan menangguhkan pemilihan itu selama 18 bulan adalah berdasarkan minit Mesyuarat MT Umno pada 7 Julai lepas, sedangkan tempoh pemegang jawatan MT bagi penggal 2018/2021 telah tamat pada 30 Jun 2021.

Sebelum ini, Setiausaha Agung UMNO, Datuk Seri Ahmad Maslan, dalam satu kenyataan pada Isnin lalu, memaklumkan ROS membatalkan keputusannya sebelum ini yang menegaskan keputusan UMNO untuk menangguhkan pemilihan parti itu adalah tidak sah.

Beliau mengesahkan ada menerima surat daripada ROS memaklumkan keputusan itu kepadanya pada hari sama.

Katanya, berdasarkan semakan kepada keterangan dan dokumen tambahan yang beliau dan peguam UMNO berikan pada 9, 11 dan 18 Ogos lalu serta beberapa keterangan Ahli Majlis Kerja Tertinggi (MKT) UMNO pada 24 Ogos, didapati keputusan penangguhan pemilihan UMNO untuk penggal 2021/2023 dibuat secara teratur.

Oleh itu, beliau berkata, pemilihan jawatan UMNO untuk MKT, bahagian dan cawangan ditangguhkan ke satu tarikh akan dimaklumkan kepada ROS iaitu sebelum 29 Disember ini.

UMNO sebelum ini dilaporkan menangguhkan pemilihannya di semua peringkat cawangan, bahagian dan MKT selama 18 bulan bermula 30 Jun lalu.

Terdahulu, pada 6 Ogos lalu ROS menetapkan keputusan MKT UMNO pada 7 Julai lalu untuk menangguhkan pemilihan parti selama 18 bulan adalah tidak sah.

Ketetapan itu dibuat berikutan tempoh pemegang jawatan MKT bagi penggal 2018/2021 tamat pada 30 Jun lalu.


Varian Delta: CDC gesa rakyat Amerika pakai semula pelitup muka

Pusat Kawalan dan Pencegahan Penyakit (CDC) Amerika Syarikat (AS) menasihatkan rakyat negara itu, terutama yang tinggal di kawasan di mana berlaku peningkatan kes Covid-19, memakai pelitup muka di ruang tertutup walaupun mereka telah divaksin sepenuhnya.

Memetik maklumat baharu mengenai kemampuan varian Delta menjangkiti individu yang telah divaksin, CDC hari ini juga mencadangkan pemakaian pelitup muka oleh guru, kakitangan, pelajar dan pelawat di sekolah tanpa mengira status vaksinasi.

“Di kawasan yang penularannya tinggi, CDC mencadangkan orang ramai yang telah menerima vaksin sepenuhnya memakai pelitup muka di tempat awam, di dalam ruang tertutup bagi membantu mencegah penyebaran varian Delta dan melindungi orang lain,” kata Pengarah CDC Rochelle Walensky

Secara purata, AS melaporkan 57,000 jangkitan Covid-19 sehari dan 24,000 daripadanya menerima rawatan di hospital, sementara pegawai kesihatan sejak beberapa minggu lalu telah memberi amaran jangkitan virus itu semakin meningkat, terutama di negeri yang kadar vaksinasinya rendah.

Walensky menekankan bahawa sebahagian besar jangkitan baharu, kemasukan ke hospital dan kematian berlaku di kalangan individu yang tidak divaksin, mereka yang menerima dua dos suntikan masih mempunyai kemampuan untuk menyebarkan virus kepada orang lain.

“Dengan penularan varian Delta, rakyat Amerika mesti diberi vaksin dengan seberapa segera yang boleh,” katanya.

Peningkatan kes baharu di AS muncul setelah peraturan pemakaian pelitup muka dan beberapa sekatan kesihatan yang lain dilonggarkan, sementara restoran, bar dan tempat lain dibuka semula di tengah-tengah peningkatan kadar vaksinasi penduduknya.

Bagaimanapun, cadangan CDC itu tidak menjadi peraturan wajib malah ramai rakyat Amerika, terutama di negeri yang dikuasai Republikan, tidak akan mematuhinya.

Presiden Joe Biden yang menyambut baik cadangan daripada CDC itu menyifatkannya sebagai satu lagi langkah untuk mengalahkan virus Covid-19.

“Saya harap rakyat Amerika yang tinggal di kawasan yang dinyatakan oleh CDC akan mematuhi peraturan itu,” kata Biden sambil menambah bahawa pemakaian pelitup muka akan menyusahkan pelajar, tetapi ia akan membolehkan mereka belajar bersama rakan sekelas dengan perlindungan terbaik.

“Yang paling penting, pengumuman hari ini juga menjelaskan bahawa perlindungan terpenting yang kita ada terhadap varian Delta adalah mendapatkan vaksin. Walaupun kebanyakan orang dewasa AS divaksin, terlalu banyak yang belum. Walaupun kita melihat peningkatan vaksinasi dalam beberapa hari terakhir, kita masih perlu melakukan yang lebih baik,” kata Biden.

Pada April, program vaksinasi AS melonjak tinggi sehingga agensi itu melonggarkan garis panduan terhadap pemakaian pelitup muka di ruang tertutup, sementara pada Mei, peraturan itu dimansuhkan bagi individu yang telah menerima sepenuhnya vaksin, sekali gus membenarkan mereka tidak memakai pelitup muka di tempat awam.

Di AS, 60 peratus penduduk dewasa telah menerima vaksin sepenuhnya, sementara 69 peratus lagi telah menerima sekurang-kurangnya satu dos suntikan, kata CDC.

Namun jutaan lagi belum divaksin dan peningkatan kes yang berlaku di negara itu sekarang lebih banyak tertumpu di negeri yang vaksinasinya lebih rendah, seperti di Florida. – Agensi


Utamakan kesusahan rakyat bukan PRU-15, Nazri sokong Ismail Sabri

Veteran UMNO, Datuk Seri Nazri Aziz senada dengan Perdana Menteri Datuk Seri Ismail Sabri Yaakob yang mahu menyelesaikan isu berkaitan kenaikkan harga barang sebelum mengambil langkah membubarkan Parlimen bagi memberi laluan pilihan raya umum ke-15 (PRU-15) diadakan.

Nazri menggesa kerajaan perlu memberi keutamaan kepada isu harga barang yang membebankan rakyat sebelum mengadakan PRU-15 kerana rakyat memerlukan wang yang mencukupi untuk meneruskan kehidupan mereka.

“Saya setuju dengan perdana menteri. Keutamaan kita sekarang adalah kesusahan rakyat dan kita semua tahu inflasi berlaku sekarang, jadi kita kena utamakan rakyat.

“Kita perlu cari jalan untuk mengatasi inflasi dan memastikan rakyat ada wang yang cukup untuk menyara kehidupan.

“Itu lebih penting berbanding mementingkan diri sendiri secara politik dengan merasakan ini waktu yang sesuai untuk PRU,” katanya dipetik laporan Malaysiakini.

Jelasnya, BN akan dilihat mementingkan diri sendiri jika masih terus mahu mengadakan PRU-15 dan menegaskan Ismail Sabri ketika ini mendapat sokongan semua Ahli Parlimen termasuk daripada blok pembangkang.

“Jika itu yang anda fikir, yang inflasi bukan perkara penting dan pilihan raya lebih penting, itu mementingkan diri sendiri.

“Ahli Parlimen dari kedua-dua pihak kini menyokong Perdana Menteri jadi tiada sebab langsung untuk buat pilihan raya.

“Bagaimana Ahli Parlimen daripada pihak lain sokong Perdana Menteri, tetapi parti Perdana Menteri sendiri tidak menyokongnya?” katanya lagi.

Terdahulu, Ismail Sabri membayangkan tidak akan tergesa-gesa mengadakan PRU-15 dalam masa terdekat.

Ini bertentangan dengan spekulasi bahawa PRU-15 mungkin diadakan sebelum 2022 berakhir.

Dalam satu temu bual dengan Nikkei Asia yang diterbitkan hari ini, beliau memberitahu bahawa kenaikan kos dalam perbelanjaan makanan dan sara hidup lain adalah antara sebab untuk menolak PRU diadakan lebih awal.

PRU sepatutnya perlu dipanggil menjelang September tahun depan.

“Kita perlu menunggu masa yang sesuai (untuk mengadakan PRU). Kita sedang menghadapi tempoh inflasi yang meningkat dengan harga yang tinggi… adakah anda rasa ini masa yang sesuai?,” katanya kepada akhbar kewangan Jepun, yang terbesar di dunia dengan edaran harian melebihi tiga juta.


Tak bincang kerajaan perpaduan, kata Dr M bidas Anwar hubunginya cuba pujuk

Presiden Parti Pejuang, Tun Dr Mahathir Mohamad mendedahkan tidak ada berbincang berhubung isu kerajaan perpaduan semasa pertemuan dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.

Sehubungan itu, bekas Perdana Menteri dua kali itu menegaskan tiada keperluan isu tersebut dibangkitkan ketika pertemuan bersama Agong, sebaliknya isu yang dibincang lebih berkisar berhubung cara menangani penularan Covid-19 dan menolak pilihan raya umum diadakan dalam masa terdekat kerana ia berisiko tinggi kepada rakyat.

“Tiada perbincangan (mengenai kerajaan perpaduan), Ia hanya akan berfungsi jika kita mempunyai orang yang tepat.

“Saya juga memaklumkan bahawa pilihan raya akan berbahaya kerana kita telah melihat apa yang berlaku di Sabah, jadi itulah yang saya katakan kepada Tuanku,” katanya dalam sidang media maya yang disiarkan menerusi Facebooknya hari ini.

Dr Mahathir sebaliknya menyatakan pandangan untuk lebih cenderung dengan idea penubuhan Majlis Gerakan negara (Mageran) yang ditubuhkan beberapa dekad lalu bagi memulihkan undang-undang dan ketenteraman awam selepas Rusuhan Kaum 1969.

Dr Mahathir mengatakan bahawa beliau juga sudah mengemukakan berhubung perkara tersebut semasa menghadap Tuanku tadi.

Sementara itu, menyentuh mengenai cadangan penubuhan Mageran terhadap Tuanku, Dr Mahathir berkata “Agong tidak kata tidak”.

“Tetapi kata baginda, cadangan pembentukan Mageran harus datang daripada pihak kerajaan.

“Tetapi saya ragu kerajaan akan cadangkan perkara ini,” katanya lagi.

Mengulas lanjut katanya, isu siapa yang akan mengetuai Mageran tidak dibincangkan tetapi sedia menawarkan bantuan jika dikehendaki pihak kerajaan.

Namun, Dr Mahathir juga meragui kerajaan akan menerima tawarannya itu.

Dalam pada itu, Mahathir mendedahkan ketua pembangkang Datuk Seri Anwar Ibrahim ada menghubunginya sebelum pertemuannya dengan Tuanku hari ini.

“Anwar menghubungi saya. Dia sepertinya tidak dapat menyarankan penyelesaian masalah yang kita hadapi sekarang,” katanya.

Terdahulu, Dr Mahathir tiba di Istana Negara kira-kira 2.30 petang tadi.

Dr Mahathir merupakan wakil pemimpin parti politik ketiga hari ini yang menghadap Al-Sultan Abdullah selepas Timbalan Presiden PAS, Datuk Seri Tuan Ibrahim Tuan Man dan Presiden MCA, Datuk Seri Wee Ka Siong.


Ustazah meninggal saat bacaan tahlil ayat 5 dan 163 al-Baqarah

Seorang ustazah meninggal dunia ketika sedang memimpin program tahlil dan khatam al-Quran di Masjid As Syafiiyah, Jalan Al Barkah, Tebet, Jakarta Selatan, semalam (15 September 2022).

Video kematian Hajah Taslimah tular di media sosial dan stesen televisyen Indonesia. Kejadian itu disahkan pihak pengurusan Masjid Al Barkah As Syafiiyah, Alwy Rasyid.

Menerusi klip video itu, Taslimah itu sedang memimpin bacaan tahlil ayat 1 hingga 5 surah Al-Baqarah.

Ketika bacaan Tahlil pada ayat 163 surah sama, suara Taslimah mulai lemah.

Beliau yang sedang duduk di sebelah jemaah lain tiba-tiba terjatuh ke belakang menyebabkan mereka yang mengikuti program itu berusaha membantunya.

Alwy Rasyid mengesahkan Taslimah meninggal dunia ketika memimpin khatam al-Quran pada Khamis (15 September).

“Taslimah meninggal pagi Khamis 7.30 pagi. Arwah bertugas membaca al-Quran dan tahlil lengkap. Ketika membaca sepotong ayat, suaranya mula lemah tetapi dia terus mencuba,” kata Alwy kepada CNN Indonesia.

Alwy memberitahu, Taslimah adalah salah seorang ustazah yang sering ditugaskan memimpin bacaan doa dan mengaji di masjid.

Dia menyifatkan Taslimah sebagai individu yang pendiam dan sopan.

Ayat 5 surah Al-Baqarah bermaksud: “Mereka itulah yang tetap mendapat petunjuk dari Tuhannya. Merekalah orang orang yang beruntung.”

Ayat 163 pula bermaksud: “Dan Tuhan kalian adalah Tuhan Yang Maha Esa. Tiada Tuhan yang layak disembah kecuali Dia yang Maha Pengasih lagi Maha Penyayang.”


Mana mau lari penyamun?

Kurang sejam setelah melakukan rompakan di sebuah stesen minyak di Simpang Durian, Jelebu, Negeri Sembilan, seorang penyamun akhirnya berjaya diberkas.

Dalam kejadian jam 4.50 petang semalam, suspek berusia 39 tahun bertindak merompak pekerja stesen minyak berkenaan sebelum melarikan wang berjumlah RM200.

Ketua Polis Daerah Jelebu Deputi Superintendan Maslan Udin berkata, berdasarkan laporan, suspek mengacukan parang kepada mangsa yang bertugas sebagai juruwang di kaunter stesen minyak berkenaan.

Katanya, mangsa yang ketakutan menyerahkan wang tunai hasil jualan berjumlah lebih kurang RM200 sebelum suspek melarikan diri dengan memandu kereta.

“Mangsa kemudian menghubungi polis sebelum gerakan memburu suspek segera dilakukan.

“Suspek kemudian berjaya ditangkap di persimpangan Air Baning di sini, pada jam 5.50 petang semalam,” katanya memetik laporan Harian Metro hari ini.

Maslan berkata semakan mendapati suspek mempunyai tiga rekod lampau berkaitan kes jenayah dan dadah.

Katanya polis merampas sebilah parang dan sabit yang disyaki digunakan penjenayah selain turut menemukan semula wang yang dilarikan.

“Suspek kini direman sehingga 21 Ogos bagi membantu siasatan mengikut Seksyen 392/397 Kanun Keseksaan dan Seksyen 6(1) Akta Bahan Kakisan Letupan dan Senjata Bahaya,” katanya.


Jepun labur lagi AS$25 bilion tangani kadar kelahiran rendah

Jepun akan membuat pelaburan tambahan sebanyak 3.5 trilion yen (kira-kira US$25 bilion) setiap tahun untuk menangani penurunan kadar kelahiran di negara itu, kata Perdana Menteri Jepun Fumio Kishida pada Selasa.

“Kadar kelahiran di Jepun mencatat penurunan mendadak menyebabkan populasi berkurangan. Jika kita tidak dapat mengubah arah aliran ini sekarang, ekonomi dan masyarakat kita akan menyusut dan sukar untuk mengekalkan komuniti setempat serta menyediakan jaringan keselamatan sosial, seperti penjagaan kesihatan, pencen dan penjagaan kanak-kanak,” katanya kepada pemberita, menurut Sputnik.

Kabinet Jepun sebelum itu meluluskan pakej yang bertujuan untuk meningkatkan kadar kelahiran di negara itu.

Jepun khususnya mahu mengetepikan had pendapatan isi rumah apabila memperuntukkan elaun untuk kanak-kanak.

Selain itu, elaun bulanan anak akan dinaikkan kepada 30,000 yen untuk anak ketiga dan seterusnya dalam sesebuah keluarga.

Pembayaran juga akan dibuat sehingga penghujung tahun fiskal (31 Mac di Jepun) apabila kanak-kanak itu mencapai umur 18 tahun. Langkah ini akan berkuat kuasa pada Oktober 2024.

Kishida berkata Kabinet berhasrat untuk menampung kos bersalin melalui insurans kesihatan bermula pada tahun fiskal 2026.

Pada masa ini, keluarga yang sedang menunggu kelahiran bayi, perlu membayar sendiri untuk bersalin di institusi perubatan pilihan mereka dan kemudiannya menerima pampasan daripada kerajaan.

Jepun turut merancang untuk membina kira-kira 300,000 kompleks kediaman negeri dalam tempoh 10 tahun akan datang bagi keluarga yang mempunyai anak-anak untuk berpindah atas dasar keutamaan, menurut perdana menteri.

Pakej itu dijangka dimuktamadkan menjelang akhir tahun ini dan dibentangkan di parlimen pada sesi tetap 2024. Bagaimanapun, potensi sumber pembiayaan masih belum jelas.

Kadar kelahiran di Jepun terus menurun sejak 1973 dengan seramai 2.09 juta kanak-kanak setahun. Pada 2016, bilangan kanak-kanak yang dilahirkan setiap tahun lebih rendah daripada sejuta.

Pada 2022, buat pertama kali sejak 1899, semasa kerajaan Jepun mula memantau kadar kelahiran, kurang daripada 800,000 bayi dilahirkan di negara itu.-Bernama


Anwar pasrah dua kali tak dapat jadi PM

Selepas gagal menjadi Perdana Menteri (PM) berulang kali, Datuk Seri Anwar Ibrahim akhirnya pasrah sekiranya beliau tidak dapat menjadi PM dan kekal sebagai Ketua Pembangkang.

Dalam wawancara bersama Radio ABC Australia, Presiden PKR itu turut memetik tajuk lagu “que sera sera” bagi menggambarkan kepasrahannya tidak menjadi PM.

“Jika melihat kes seperti Kertas Pandora, itu (menjadi perdana menteri) hanya akan menjadikannya lebih mencabar dan sukar.

“Keseluruhan alat kuasa, elit politik, konglomerat dan media akan menolong anda. Oleh itu, saya tidak bimbang tentang perkara itu (menjadi perdana menteri atau tidak suatu hari nanti).

“Saya hanya menjalankan tugas saya, que sera sera (apa yang hendak terjadi akan terjadi). Sekiranya saya terus menjadi ketua pembangkang, saya terima. Sekiranya saya menjadi perdana menteri, saya akan mengucapkan syukur kepada Tuhan,” katanya.

Anwar sebelum ini hampir dua kali menjadi perdana menteri namun kedua-dua percubaan itu digagalkan oleh orang yang sama.

Pertama ketika beliau menjadi Timbalan Perdana Menteri pada 1990-an dan seterusnya sebagai calon Perdana Menteri Pakatan Harapan (PH) bagi menggantikan Tun Dr Mahathir Mohamad pada pertengahan tahun 2018 hingga awal 2020.

Percubaan pertama menjadi PM gagal apabila beliau dipecat dari kabinet Dr Mahathir pada 1998.

Kali kedua pula apabila kerajaan PH tumbang. Ini kerana, sekiranya PH masih lagi menjadi kerajaan terdapat perjanjian bertulis yang mengatakan Anggota Parlimen (MP) Port Dickson itu akan menjadi PM.

Namun, disebabkan Dr Mahathir meletakkan jawatannya sebagai PM, hasrat Anwar untuk menjadi pemimpin nombor satu negara terkubur sekali lagi.


BN umum manifesto tambah 5 ADUN lantikan jika menang besar

Lima Ahli Dewan Undangan Negeri (ADUN) lantikan bakal ditambah sekiranya Barisan Nasional (BN) berjaya memenangi Pilihan Raya Negeri (PRN) Melaka dengan besar memperoleh majoriti dua pertiga.

Cadangan itu termasuk dalam manifesto BN yang diumumkan Timbalan Pengerusi BN Datuk Seri Mohamad Hasan dengan alasan kononnya bertujuan memastikan kemakmuran kepada seluruh rakyat Melaka tanpa mengira latar belakang politik.

“Kematangan politik ini turut dimanifestasikan menerusi cadangan meminda perlembagaan negeri bagi tujuan melantik lima orang ADUN tambahan termasuk dari kalangan belia dan NGO bagi membuka ruang dan perspektif persidangan DUN di luar ruang lingkup politik semata-mata.

“Ini menunjukkan ketersediaan dan keberanian pentadbiran kerajaan negeri yang bakal diwujudkan kelak untuk mendengar suara semua pihak,” katanya dipetik dalam laporan media hari ini.

Pengarah Pilihan Raya BN itu membentangkan manifesto gabungan tersebut untuk ditawarkan kepada pengundi bagi PRN Melaka hari ini.

Bagi melaksanakan janji tersebut, Mohamad berkata, BN mesti menang dua pertiga daripada jumlah kerusi yang dipertandingkan dalam PRN ini.

Untuk rekod, BN mempertaruhkan 28 calon bagi semua kerusi Dewan Undangan Negeri (DUN) pada PRN kali ini.

Jika langkah menambah ADUN lantikan itu dilaksanakan, ia akan menyaksikan pertambahan dengan jumlah DUN keseluruhan 33 kerusi.

Untuk rekod Kerajaan Melaka sebelum ini dipimpin Ketua Menteri, Datuk Seri Sulaiman Md Ali dari UMNO selepas PN mengambil alih pentadbiran kerajaan negeri daripada Pakatan Harapan (PH) yang tumbang Mac tahun lalu.

Bagaimanapun, PRN Melaka terpaksa diadakan selepas empat ADU menarik sokongan terhadap kepemimpinan Sulaiman, sekaligus menyaksikan kerajaan negeri yang diterajui UMNO tumbang.

Empat ADUN itu ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Jika tiada PKP 2.0 kes boleh naik 10,000 sehari: KP Kesihatan

Ketua Pengarah Kesihatan, Tan Sri Dr Noor Hisham Abdullah menolak tuduhan sesetengah pihak bahawa Perintah Kawalan Pergerakan (PKP) 2.0 gagal.

Malah, kata beliau dalam kenyataan hari ini, jika kerajaan tidak melaksanakan PKP 2.0 kes jangkitan Covid-19 boleh mencecah sehingga 10,000 sehari.

“PKP 2.0 tidak gagal. Jika kita tidak buat PKP 2.0, kes boleh mencecah 10,000 kes sehari,” katanya.

Beliau berkata, Kementerian Kesihatan Malaysia (KKM) menjangkakan kes akan menurun bulan ini, tetapi selepas kelonggaran kepada banyak sektor ekonomi, kes kembali meningkat.

“KKM jangka kes menurun pada Mei, namun selepas kelonggaran kepada banyak sektor ekonomi dan sosial dan kelesuan pandemik, kes kembali meningkat. Awal Mei, kes kembali 3,000 sehari,” katanya.

Sebelum ini, beberapa pihak terutama pemimpin politik pembangkang dan sekutu mereka menyalahkan kerajaan dan menyifatkan PKP 2.0 sebagai gagal mencapai matlamat mengekang penularan Covid-19.

Antara yang mempertikaikan PKP 2.0 ialah Presiden UMNO, Datuk Seri Ahmad Zahid Hamidi dan bekas Perdana Menteri, Datuk Seri Najib Razak.

Sebelum ini, Zahid berkata, ironinya, kes harian tertinggi ini direkodkan selepas 17 hari pelaksanaan PKP 2.0 dan juga pelaksanaan Proklamasi Darurat.

Pada 30 Januari lalu, ketika mengulas rekod jangkitan tertinggi pada 29 Januari iaitu sebanyak 5,725 kes, Zahid mempersoalkan adakah pelaksanaan PKP 2.0 ketika ini gagal mencapai matlamatnya.

Najib pula hari ini menyifatkan PKP 2.0 gagal sehingga memaksa kerajaan melaksanakan PKP 3.0 dalam masa singkat.

“Jika PKP 2.0 dibuat dengan betul-betul ketika itu, saya yakin PKP 3.0 dan larangan masa Raya ini tidak akan wujud,” kata Najib hari ini.

Kedua-dua pemimpin UMNO itu dilihat berterusan menyerang kerajaan dengan menyalahkan pelaksanaan PKP 2.0 yang dikatakan ‘separuh masak’.


Begitulah pemimpin kaya raya, nyawa dia mahal tapi nyawa rakyat ‘murah’

Pemecatan Datuk Seri Tajuddin Abdul Rahman daripada kerusi Pengerusi Prasarana Malaysia Berhad (Prasarana) ‘disambut baik’ oleh ramai pihak dan menegaskan tindakan kerajaan itu tepat pada masanya susulan ‘kerosakan’ yang telah beliau lakukan baru-baru ini.

Pengarah Operasi Jabatan Pilihanraya Bersatu Johor, Badrul Hisham Shaharin atau dikenali sebagai ‘Chegubard’ berkata, sikap yang dipamerkan oleh Tajuddin ketika mengendalikan sidang media susulan insiden tren Laluan Kelana Jaya ternyata menyerlah kesombongan pemimpin veteran UMNO itu, selain tidak menjalankan amanahnya dengan baik.

Susulan itu, tegasnya adalah amat wajar Menteri Kewangan Senator Tengku Datuk Seri Zafrul Tengku Abdul Aziz memecat beliau bagi memelihara imej kerajaan yang tercalar rentetan insiden itu.

“Terima kasih atas ketegasan, selepas ini makin bertambahlah serangan terhadap PM dari “geng itu”… dan begitulah pemimpin kaya raya, nyawa dia mahal tapi nyawa rakyat dia buat bahan lawak sahaja, sudahlah ketika kejadian dia hilang, menteri boleh turun tapi dia hilang.

“Muncul esoknya dah tengah hari dengan sidang media dia tak sedia langsung jawab soalan wartawan secara kurang ajar dan boleh gelak juga melawak pasal nyawa manusia,” katanya dalam satu kenyataan hari ini.

Terdahulu, Tajuddin mencetuskan kontroversi berhubung caranya yang tidak profesional mengendalikan sidang media selepas melawat lokasi kejadian nahas Transit Aliran Ringan (LRT) baru-baru ini dipecat daripada jawatan Pengerusi Prasarana Malaysia Berhad.

Khidmatnya ditamatkan Kementerian Kewangan serta-merta dan surat penamatan kontrak tersebut ditandatangani Tengku Zafrul, bertarikh 26 Mei 2021.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Tegasnya lagi, meskipun telah ditegur Tajuddin masih ‘keras kepala’dan tidak tampil memohon maaf walaupun berhadapan dengan kecaman kritikan ramai.

“Dia terus ego dan hanya minta maaf melalui Datuk Seri Najib Razak setelah dihubungi Najib secara peribadi memberikan teguran,” katanya.


Strategi dahulukan bajet mini 2023: Anwar takut bawa usul keabsahan

Selepas mengangkat sumpah jawatan Perdana Menteri (PM), Pengerusi Pakatan Harapan (PH) Datuk Seri Anwar Ibrahim berkata beliau akan membawa usul undi percaya terhadapnya pada sidang Parlimen akan datang.

Langkah itu mahu dilakukannya susulan gesaan Pengerusi Perikatan Nasional Tan Sri Muhyiddin Yassin supaya Anwar menunjukkan bukti mendapat sokongan melebihi 112 Ahli Parlimen bagi mengabsahkan beliau adalah Perdana Menteri.

Gesaan supaya membuktikan keabsahan jawatan PM pernah dibuat UMNO pimpinan Datuk Seri Ahmad Zahid Hamidi dan sahabat baiknya Anwar terhadap Muhyiddin tatkala kerajaan Perikatan Nasional memerintah pada 2020 dan 2021.

Jadi tidak salah, malah tidak ada penderhakaan terhadap Yang di-Pertuan Agong, sekiranya Muhyiddin pula meminta Anwar membuktikan keabsahan sokongan yang diterimanya di Dewan Rakyat.

Lagipun, tiada istilah ‘derhaka’ dalam Perlembagaan Persekutuan, sebaliknya yang ada ialah “…perang terhadap Yang di-Pertuan Agong.”

Pada masa sama, Anwar juga berkata kerajaan akan membentangkan Bajet Mini 2023 pada sidang Dewan Rakyat 19 Disember depan sebelum belanjawan menyeluruh dibentang sebulan kemudian.

Sebelum ini, bekas Menteri Kewangan di bawah pimpinan kerajaan lalu, Tengku Datuk Seri Zafrul Abdul Aziz, membentangkan Bajet 2023 pada 7 Oktober lalu di Dewan Rakyat.

Bagaimanapun, bajet itu tidak sempat dibahas dan dilukluskan setelah Perdana Menteri ketika itu, Datuk Seri Ismail Sabri Yaakob mengumumkan pembubaran Parlimen pada 10 Oktober lalu.

Bagaimanapun, Anwar dipercayai akan membentangkan terlebih dahulu Bajet Mini 2023, bukannya usul percaya terhadap keabsahannya.

Ini kerana sekiranya bajet mini yang dibentangnya mendapat sokongan majoriti ahli Dewan Rakyat, bermakna keabsahan kepimpinannya sudah disahkan dan tidak perlu lagi beliau membawa usul undi percaya.

Demikian juga sekiranya bajet mini yang dibentangkannya itu tidak diluluskan, maka ini bermakna kerajaan beliau tidak mendapat sokongan majoriti Ahli Parlimen.

Bagaimanapun, Anwar tidak akan mengalah begitu sahaja kerana pernah berlaku apabila kerajaan Ismail Sabri kalah dalam usul melanjutkan tempoh kuat kuasa Subseksyen 4(5) Akta Kesalahan Keselamatan (Langkah-langkah Khas) 2012 (SOSMA) untuk lima tahun lagi, tetapi Kementerian Dalam Negeri berjaya membatalkan keputusan itu, dan akhirnya usul itu diluluskan.

Selain itu sudah muncul suara-suara Ahli Parlimen PH yang meminta Anwar tidak membawa usul percaya terhadapnya, sebaliknya menumpukan kepada bajet mini itu.

Antara pemimpin PH yang menggesa Anwar tidak membawa usul itu ialah Ahli Parlimen DAP Ramkarpal Singh yang mendakwa Presiden PKR itu sudah mempunyai 140 sokongan daripada Gabungan Parti Sarawak (GPS) dan Barisan Nasional.

“Adalah jelas sekarang bahawa beliau (Anwar) mempunyai majoriti besar, melebihi 140 kerusi,” kata Ramkarpal.

Justeru, adalah jelas bahawa Anwar akan membentangkan dahulu bajet tahun depan sebagai strateginya bagi menunjukkan beliau prihatin terhadap rakyat dan negara.

Blok Borneo – Sarawak dan Sabah – dijangka mendapat kelebihan dalam bajet yang akan dibentangkan Anwar untuk menarik GPS dan Gabungan Rakyat Sabah (GRS) terus memberi sokongan kepadanya.

Ketua Pengarang
Agenda Daily


Gelombang pemimpin UMNO letak jawatan bermula, tak percaya Zahid lagi

Selepas gelombang sokongan rakyat diterima Perikatan Nasional dalam Pilihan Raya Umum Ke-15 (PRU-15), kini beberapa siri peletakan jawatan dalam kalangan pemimpin atasan UMNO mula berlaku selepas tidak lagi percaya kepada kepemimpinan Datuk Seri Ahmad Zahid Hamidi, susulan kekalahan teruk parti itu.

Difahamkan, beberapa pemimpin atasan UMNO akan berbuat demikian dalam masa terdekat, setelah mereka tidak bersetuju dengan rancangan parti itu untuk bekerjasama dengan Pakatan Harapan (PH) yang turut dianggotai DAP.

Pada PRU-15 semalam (19 November 2022), Zahid telah membawa kekalahan teruk kepada BN apabila hanya memenangi 30 daripada 220 kerusi yang dipertandingkan.

Terdahulu, Ketua Penerangan UMNO Shahril Sufian Hamdan meletak jawatan sebagai Ketua Penerangan UMNO, disusuli Pengerusi Badan Perhubungan UMNO Selangor, Tan Sri Noh Omar.

Shahril turut menggesa Zahid meletak jawatan.

Noh juga mengumumkan peletakan jawatannya sebagai Pengerusi Perhubungan UMNO Selangor selepas hilang kepercayaan dengan kepimpinan Zahid.

Beliau yang ditemui pemberita di Menara Dato’ Onn di Kuala Lumpur berkata, bagaimanapun beliau masih Ahli Majlis Tertinggi (MT) dan akan hadir ke mesyuarat yang diadakan, namun tidak akan menghadiri Mesyuarat Biro Politik.

“Saya secara rasminya meletakkan jawatan sebagai Pengerusi Perhubungan UMNO Selangor, bukan sahaja Presiden tak percaya pada saya tetapi saya pun sudah tidak percaya dengan kepimpinannya.

“Saya pun tadi minta jika Presiden berjiwa besar dia patut letak jawatan seperti mana (yang dilakukan oleh) Datuk Seri Najib bila kalah (dalam PRU14) dia dipaksa meletak jawatan. Biarlah orang baharu yang menguruskan UMNO,” katanya.


Bekalan air di KL, Gombak masih terjejas – Air Selangor

Kawasan sekitar Wilayah Kuala Lumpur dan Gombak masih mengalami gangguan bekalan air dan langkah pemulihan masih berjalan ekoran kerja penggantian injap di jajaran paip air mentah dari Empangan Klang Gates.

Pihak Air Selangor dalam satu kenyataan berkata pihaknya masih berusaha untuk menstabilkan sistem agihan bekalan air.

“Tempoh masa gangguan dan pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan,” kata Ketua Komunikasi Korporat Pengurusan Air Selangor Sdn Bhd (Air Selangor) Elina Baseri.

Dilaporkan bahawa kerja penggantian injap itu menyebabkan penutupan sementara Loji Rawatan Air Bukit Nanas dan Wangsa Maju (LRA) yang akan mengakibatkan gangguan bekalan air berjadual selama 68 jam.

Status pemulihan bekalan air di kawasan terjejas akan dimaklumkan dari semasa ke semasa melalui semua saluran komunikasi rasmi Air Selangor termasuk laman sesawang www.airselangor.com, aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 1530.


307,653 terima dos penggalak

Seramai 22,361,734 individu dewasa atau 95.5 peratus telah lengkap menerima suntikan dos vaksin sejak Program Imunisasi Covid-19 Kebangsaan (PICK) dilancarkan pada 24 Februari lalu, sehingga semalam.

Dalam tempoh itu juga 97.7 peratus atau 22,872,309 individu dewasa menerima sekurang-kurangnya satu dos daripada vaksin dua dos atau vaksin dos tunggal.

Kementerian Kesihatan (KKM) memaklumkan sehingga kini 307,653 individu yang layak telah menerima suntikan dos penggalak, manakala 2.3 peratus lagi individu belum divaksin.

Keseluruhannya, lebih 45.37 juta dos diberikan kepada golongan itu, termasuk 35,029 dos semalam.

Sementara itu, KKM juga memaklumkan sejak 20 September lalu hingga semalam, 2,091,464 atau 66.4 peratus remaja berusia 12 hingga 17 tahun telah melengkapkan vaksinasi masing-masing.

Sebanyak 83.0 peratus atau 2,612,742 remaja lagi menerima sekurang-kurangnya satu dos, dan 17.0 peratus lagi remaja belum divaksin.

Secara keseluruhannya 50,076,170 dos vaksin telah diberikan kepada semua golongan, dengan 74.9 peratus atau 24,453,198 individu melengkapkan vaksinasi, dan 78.1 peratus atau 25,485,051 lagi telah menerima sekurang-kurangnya satu dos.


PRN Melaka: Polis buka kertas siasatan terhadap PH di Telok Mas

Polis membuka satu kertas siasatan terhadap Pakatan Harapan (PH) kerana melanggar arahan dan amaran Suruhanjaya Pilihan Raya (SPR) supaya tidak ada perarakan atau aktiviti perkumpulan oleh penyokong sempena penamaan calon Pilihan Raya Negeri (PRN) Melaka, hari ini.

Timbalan Ketua Polis Daerah Melaka Tengah, Supt Raiz Mukhliz Azman Aziz berkata, kertas siasatan dibuka di Kompleks Komuniti Desa, Telok Mas yang merupakan pusat penamaan calon (PPC) bagi Dewan Undangan Negeri (DUN) Telok Mas.

Kumpulan individu berpakaian kemeja-T berwarna merah itu dikesan berarak mengiringi calon PH, Datuk Ashraf Mukhlis Minghat.

“Kita dapati terdapat kehadiran lebih kurang 25 penyokong PH mengiringi calon di kawasan DUN Telok Mas dan kertas siasatan akan dibuka.

“Pasukan Cantas Khas kemudian telah bertindak pantas menyuraikan dan memberi amaran kepada penyokong agar mereka bersurai sebelum semua beredar dari lokasi PPC,” katanya hari ini.

katanya, pihak polis akan mengenal pasti individu-individu terlibat sebelum siasatan diteruskan mengikut Akta Pencegahan dan Pengawalan Penyakit Berjangkit 1988 (Akta 342).

SPR sebelum ini sudah mengeluarkan amaran kepada semua parti, tidak membenarkan sebarang aktiviti berkumpul dan perarakan penyokong calon bertanding di mana-mana tempat sepanjang tempoh penamaan calon.

Hanya calon, pencadang dan penyokong dibenarkan masuk ke pusat penamaan calon sekali gus menyaksikan kelainan berbanding pilihan raya sebelum ini.


Ismail Sabri hanya boneka, Zahid tetap jadi pemandu: Khalid Samad

Pengarah Komunikasi AMANAH Khalid Samad seolah-olah mengiyakan cakap-cakap dalam kalangan akar umbi yang lebih cenderung mempercayai Presiden UMNO Datuk Seri Ahmad Zahid Hamidi, bakal menjadi Perdana Menteri (PM).

Ini kerana, menurut beliau pembubaran Parlimen yang dipersetujui Yang di-Pertuan Agong atas permintaan PM semalam membuktikan bahawa Zahid lah yang sebenarnya berkuasa di negara ini dan bukannya Datuk Seri Ismail Sabri Yaakob sebagai PM.

Katanya sejak dari awal lagi kehendak Ismail Sabri, selaku PM untuk menangguhkan Pilihan Raya Umum Ke-15 (PRU-15) hingga ke tahun hadapan tidak pernah berhasil.

“Ini adalah kerana kuasa sebenar tetap berada di tangan Zahid selaku Presiden UMNO dan Pengerusi Barisan Nasional (BN). Maka keputusan tarikh PRU-15 diputuskan mengikut kepentingan parti dan peribadi Zahid.

“Maka episod ini mendedahkan kedudukan sebenar Ismail Sabri, iaitu seorang Perdana Menteri patung atau boneka yang bergerak dan bersuara di atas perintah dan keputusan yang dibuat oleh UMNO pimpinan Zahid.

“Oleh itu, apabila kempen pilihan raya berjalan nanti, walaupun muka Ismail Sabri mungkin ditayangkan (poster boy) sebagai calon Perdana Menteri, (tapi) bukan dia yang akan berkuasa kelak,” katanya dalam satu kenyataan hari ini.

Terdahulu, Agenda Daily melaporkan selepas terjawab teka-teki berhubung pembubaran Parlimen, kini persoalan timbul sosok pemimpin UMNO siapakah yang bakal menjadi PM jika berjaya BN memenangi PRU-15 nanti.

Walaupun atas kertas UMNO menamakan Ismail Sabri sebagai calon PM, bagaimanapun cakap-cakap dalam akar umbi lebih cenderung mempercayai Zahid juga berkelayakan untuk memegang jawatan nombor satu negara itu.

Selepas berjaya memberi tekanan kepada Ismail Sabri membubarkan Parlimen, akar umbi melihat Zahid kini merupakan individu paling berkuasa kerana tandatangannya dalam menandatangani watikah pencalonan lebih laku berbanding Ismail Sabri yang hanya merupakan Naib Presiden parti itu.

Malah dalam kumpulan Whatsapp akar umbi UMNO juga sudah berlaku perbincangan hangat yang menyokong Zahid sebagai PM baharu ke-10 dan bukannya Ismail Sabri, ia menambah lagi spekulasi berkemungkinan Zahid lebih layak untuk mengemudi negara.

Mengulas lanjut, Khalid berkata Zahid tetap berada di tempat duduk pemandu dan akan berusaha mencari jalan melepaskan dirinya serta bekas Perdana Menteri Datuk Seri Najib Razak.

“Zahid tetap berada di “driver’s seat” dan beliau akan menentukan jalan dibuka seluasnya untuk bukan sahaja beliau tetapi juga Datuk Seri Najib Razak akan kembali berkuasa dan negara akan sekali lagi dikuasai golongan Kleptocrat (atau perompak dan penyamun ini).

“Oleh itu rakyat semua perlu sedar bahawa perjuangan menolak Kleptocrat yang diusahakan dengan jayanya semasa PRU-14 masih belum selesai.

“Mereka ingin kembali berkuasa dan rakyat wajib bangun kembali untuk menggagalkan usaha mereka ini melalui PRU-15 yang bakal menjelang,” katanya.


Kaukus Ganja Perubatan ditubuhkan

Sekumpulan ahli parlimen rentas parti bersetuju untuk menubuhkan Kaukus Ganja Perubatan bagi mengkaji isu kawal selia penggunaan ketum serta ganja perubatan bagi mengurangkan kemudaratan sebagai salah satu perubatan alternatif yang diiktiraf negara.

Dalam kenyataan dikeluarkan pengerusi kaukus tersebut Syed Saddiq Syed Abdul Rahman, penubuhan badan berkenaan selaras dengan usaha untuk mengembangkan industri ketum dan ganja perubatan di Malaysia yang boleh memberi manfaat kepada industri kesihatan negara dan rakyat tempatan.

“Sebagai sebahagian dari rangka kerja awal, Kaukus Ganja Perubatan akan bertemu dengan pakar kesihatan, penyelidik, pemain industri, pertubuhan bukan kerajaan berkaitan serta kementerian yang terlibat bagi mendapatkan pandangan untuk pembentukan dasar.

“Hasil daripada penubuhan badan ini, Kaukus Ganja Perubatan akan mengemukakan draf cadangan untuk perhatian kerajaan Malaysia bagi memastikan pesakit yang bergantung kepada kaedah perubatan ketum dan ganja perubatan dapat dijaga melalui sistem kesihatan negara,” katanya.

Selain Syed Saddiq, ahli lain kaukus tersebut ialah Datuk Seri Azalina Othman Said (UMNO-Pengerang), Khalid Samad (AMANAH-Shah Alam), Xavier Jayakumar (bebas-Kuala Langat), Darell Leiking (Warisan-Penampang), Dr Kelvin Yii (DAP-Bandar Kuching), Lukanisman Awang Sauni (GPS-Sibuti) dan Ahmad Fadhli Shaari (PAS-Pasir Mas).

Syed Saddiq yang juga merupakan Ahli Parlimen Muar lantang bersuara di Dewan Rakyat bagi menggesa agar kerajaan meneliti perbincangan yang terperinci berhubung kelulusan ganja sebagai rawatan alternatif.

Katanya, dia berharap kerajaan dapat membentangkan kertas kerja yang mengikut data dan sains mengenai manfaat dan keburukan dalam meluluskan industri hemp dan rawatan ganja.

Pada 5 Oktober lalu Menteri Perdagangan Antarabangsa dan Industri (MITI) Datuk Seri Mohamed Azmin Ali berkata kerajaan perlu melihat dari perspektif yang lebih besar dalam mengembangkan keperluan industri ganja perubatan.

Katanya, ia melibatkan beberapa pindaan akta berkaitan Kementerian Kesihatan.


Mini Tsunami dan kehidupan yang semakin sukar

Covid-19 belum reda, ditambah dengan kejutan varian baru, kita merasa masih tidak selamat sama ada untuk terkinja-kinja di pantai atau bersantai dalam mall-mall di pusat bandar.

Sedang kerisauan ini melanda jiwa kita dikejutkan dengan banjir besar di Selangor dan beberapa negeri lain.

Tetapi gambar penduduk terperangkap semalaman di atas bumbung rumah di Hulu Langat dan Seri Muda Shah Alam tambah memilukan hati kita.

Sekitar kawasan Batu 18 Hulu Langat berhampiran dengan Sungai Lui macam baharu dilanda Tsunami dengan imej kereta terbalik penuh dengan lumpur.

Ada laporan mempersoalkan kenapa bantuan lambat sampai ke kawasan terbabit hinggakan tiada kelihatan aset-aset dikerahkan untuk tugas menyelamat mangsa bencana banjir.

Sebaliknya rakyat melalui rangkaian sosial media yang bergerak pantas membantu dalam memberi bantuan makanan dan pakaian.

Cuma selepas 48 jam barulah nampak kelibat pihak berkuasa apabila Perdana Menteri sudah turun padang, diikuti pula beberapa orang Menteri.

Pihak berkuasa memberi alasan banjir besar di Selangor kali ni khususnya di Shah Alam tidak diduga seteruk ini.

Takut dipersalahkan rakyat? Bukan salah kami sebab Putrajaya lambat kerahkan asset untuk menyelamat penduduk.

Tetapi takkan kerajaan negeri tida ada pelan menyelamat untuk bencana alam jika banjir begini berlaku, mustahil .

Janganlah sesiapa pun ambil kesempatan untuk mempolitikkan bencana alam ini sebab rakyat dah muak dengan mainan politik para pemimpin negara ini.

Disebalik kekalutan itu ada satu posting yang dibuat oleh seorang expat yang kagum dengan cara rakyat Malaysia respon kepada bencana ini.

Katanya beliau tidak pernah melihat betapa tenang mangsa banjir redha dengan musibah yang mereka hadapi walaupun kehilangan harta benda.

Kita doakan semoga urusan mereka dipermudahkan. InsyaAllah.

Fuad Abdul Rahman

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Komando ATM siap siaga ke Sabah

Pasukan khas Angkatan Tentera Malaysia (ATM) sedia diatur gerak bagi mengawal kawasan dianggap ‘blind spot’, dalam usaha memperkukuh dan mempertingkatkan tahap keselamatan di Sabah.

Panglima 21 Gerup Gerak Khas (GGK), Mejar Jeneral Nubli Hashim berkata kekuatan pasukan khas terdiri daripada pasukan elit tentera laut, udara dan darat ini, dipertingkatkan dari semasa ke semasa, lapor Bernama.

“Penglibatan pasukan khas ini penting, kerana konsep operasi mereka mampu mengawasi kawasan ‘blind spot’, yang tidak boleh dikawal secara dalam kumpulan besar.

“Mereka bergerak dalam kumpulan kecil dan berkeupayaan tinggi serta dapat diatur gerak dengan cepat,” katanya kepada pemberita selepas menyaksikan Eksesais Gempur Bara Siri 1/2022 yang diadakan di Pulau Siamil di Semporna, hari ini.

Sementara itu, Komander Angkatan Tugas Bersama 2 (ATB 2) Brigadier Jeneral Abdul Karim Ahmad berkata pihaknya tidak gentar dengan sebarang ancaman daripada pihak luar, sebaliknya mampu bertindak balas di luar dugaan.

Dalam pada itu, beliau berkata penambahan aset berteknologi tinggi seperti radar di kawasan Zon Selamat Timur Sabah (ESSZone), berjaya mengekang jenayah rentas sempadan termasuk cubaan pendatang haram menyelinap masuk ke Sabah.

Menurutnya pasukan tentera melalui ATB 2 menggagalkan lima percubaan masuk pendatang haram di Tawau, dengan 57 pendatang ditahan pada bulan lepas.

“Penempatan anggota dan penambahan peralatan teknologi tinggi membantu mengekang ancaman luar,” katanya.

Mengenai Eksesais Gempur Bara, Abdul Karim berkata latihan selama lima hari yang berakhir hari ini, membabitkan pasukan khas tentera serta VAT69 daripada Polis Diraja Malaysia (PDRM).

Katanya ia bertujuan menguji tahap kompetensi terhadap tugas dan peranan yang perlu dilaksanakan melibatkan semua elemen pasukan khas yang berada di bawah kawalan operasi ATB 2, yang sedang melaksanakan Op Pasir di pantai timur Sabah.


Kestabilan politik kunci utama pulihkan ekonomi negara: PM

Kestabilan politik di Malaysia ketika ini telah membolehkan kerajaan menumpukan kepada usaha memulihkan kembali ekonomi negara terutama dalam menarik pelaburan baharu, kata Perdana Menteri Datuk Seri Ismail Sabri Yaakob.

Beliau menekankan bahawa kestabilan politik amat penting untuk ekonomi negara dengan Keluaran Dalam Negara Kasar (KDNK) dijangka berkembang antara 5.5 hingga 6.5 peratus pada 2022 berbanding dengan penguncupan sebanyak 5.6 peratus pada 2020, lapor Bernama.

“Pelaburan langsung asing (FDI) juga semakin meningkat daripada RM14.6 bilion pada 2020 kepada lebih RM50 bilion pada 2021 manakala perdagangan turut melebihi sasaran.

“Pengangguran juga berjaya dikurangkan. Pada 2021, sasaran peluang pekerjaan adalah 500,000 tetapi kita dapat beri pekerjaan kepada rakyat sebanyak 580,000 dan tahun ini, kita menyasar untuk menyediakan 600,000 peluang pekerjaan kepada rakyat,” katanya semasa Majlis Makan Malam Keluarga Malaysia Emiriah Arab Bersatu (UAE) bersama Perdana Menteri di sini pada Rabu.

Justeru, beliau menambah Malaysia berada pada landasan yang tepat untuk mencari pelaburan baharu dengan adanya kestabilan politik ketika ini.

Ismail Sabri seterusnya berkata berkata ketika lawatan beliau ke beberapa negara ASEAN, Malaysia telah mendapat komitmen untuk pelaburan baharu seperti dari Vietnam, Kemboja dan Thailand.

“Kita akan tingkatkan perdagangan sempadan dengan Thailand kerana perdagangan sempadan antara Malaysia-Thailand menyumbang hampir 50 peratus daripada keseluruhan jumlah perdagangan yang ada,” kata Perdana Menteri.

Beliau juga berkata sewaktu lawatan ke Qatar baru-baru, negara berjaya menarik pelaburan RM5.4 bilion, selain peluang Petronas untuk terlibat dalam projek gas.

Sementara di UAE pula, Perdana Menteri berkata banyak syarikat telah menandatangani memorandum kerjasama di Ekspo 2020 Dubai, yang berlangsung selama enam bulan bermula 1 Okt, 2021 hingga 31 Mac, 2022.

Malaysia meraih potensi nilai perdagangan, pelaburan dan petunjuk perniagaan bernilai lebih RM70 bilion secara keseluruhannya bagi 26 program mingguan pada Ekspo 2020 Dubai, mengatasi sasaran yang ditetapkan.

“Ini dapat meningkatkan ekonomi kita dan juga buka peluang pekerjaan. Inilah kelebihannya apabila politik stabil … pelabur pasti takkan (bawa) masuk (pelaburan) kalau politik tidak stabil. Amat penting untuk saya ambil kesempatan daripada kestabilan yang ada untuk bantu tingkatkan ekonomi negara,” katanya.

Sementara itu, Ismail Sabri berkata usaha menangani pandemik Covid-19 dijalankan secara berterusan dan kesan daripada kemampuan mengawal pandemik itu membolehkan sempadan negara dibuka pada 1 April.

“Dengan pembukaan sempadan ini ekonomi kita akan semakin baik pertumbuhannya dan membolehkan industri pelancongan memberi sumbangan besar kepada pendapatan negara. Dengan pembukaan sempadan industri pelancongan akan berkembang dengan lebih cepat,” katanya.

Hadir sama adalah Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali; Menteri Sains, Teknologi dan Inovasi Datuk Seri Dr Adham Baba; Menteri Luar Datuk Seri Saifuddin Abdullah; Menteri Pembangunan Luar Bandar Datuk Seri Mahdzir Khalid dan Timbalan Menteri Kerja Raya Datuk Arthur Josep Kurup.


Peletakan jawatan Azalina, adakah perang dalam UMNO bakal bermula?

Selepas menerima kritikan ekoran ucapannya semasa Taklimat Khas berhubung keputusan mahkamah menghukum Datuk Seri Najib Razak, akhirnya Datuk Seri Azalina Othman Said mengesahkan sudah meletak jawatannya sebagai Penasihat Khas Perdana Menteri (Undang-Undang dan Hak Asasi Manusia).

Peletakan jawatan ini bukan kali pertama dilakukan oleh Ahli Parlimen Pengerang tersebut, malah semasa krisis politik sebelum ini semasa mahu menjatuhkan kerajaan Perikatan Nasional (PN) juga beliau bertindak membuat keputusan sama dengan meletak jawatan sebagai Timbalan Speaker.

Azalina meletak jawatannya pada ketika UMNO menerusi gerakan Presidennya, Datuk Seri Ahmad Zahid Hamidi merancang menjatuhkan kerajaan Tan Sri Muhyiddin Yassin bersama-sama Presiden PKR, Datuk Seri Anwar Ibrahim yang dianggap sebagai cikgunya.

Ironinya, langkah sama diambil Azalina semasa Zahid sedang memberi tekanan dengan berterusan mendesak supaya Perdana Menteri Datuk Seri Ismail Sabri Yaakob membubar Parlimen dan mengadakan pilihan raya umum ke-15 (PRU-15) dengan segera.

Gesaan supaya PRU-15 diadakan segera semakin kuat selepas Najib dihukum penjara 12 tahun, terkini isterinya, Datin Seri Rosmah Mansor juga sudah didapati bersalah terhadap pertuduhan kes rasuah solar di Sarawak.

Spekulasi berhubung peletakan jawatan Azalina lebih awal tersebar, bagaimanapun beliau cuba menafikan tetapi semalam bertindak membuat pusingan U apabila mengesahkan sudah menghantar surat meletak jawatannya kepada Ismail Sabri.

Azalina menerima kecaman teruk selepas ucapannya semasa taklimat dipanggil Zahid pada hujung minggu lalu apabila secara terbuka mempersoalkan mengapa Ismail Sabri tidak melantik peguam negara pilihannya sendiri tetapi mengekalkan lantikan yang lama.

Dalam ucapannya, Azalina mengkritik Ismail Sabri dengan berkata bahawa sesiapa sahaja yang menjadi perdana menteri perlu melantik “orang dia” untuk memudahkan urusan.

“Pelantikan peguam negara (AG) adalah atas nasihat PM dan PM harus melantik ‘orang dia’ sebagai peguam negara untuk mudahkan segala urusan.

“Jika kuasa penukarkan AG di tangan PM, mengapa PM tidak menukarkan AG, malah ia adalah bidang kuasa PM. Saya nak tanya satu sahaja, takkan nak tukar AG pun tak boleh.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” katanya semasa perhimpunan raksasa UMNO tersebut.

Azalina dijemput untuk memberikan ucapan semasa taklimat yang dipanggil Zahid itu bagi memberikan penerangan berhubung hukuman terhadap Najib, ia sebaliknya menjadi satu perhimpunan mengkritik badan kehakiman kerana tidak berpuas hati dengan keputusan Mahkamah Persekutuan.

Untuk rekod, Azalina dilantik ke jawatan berkenaan pada pada 2 Oktober 2021.

Beliau dilantik ke jawatan tersebut selepas meletak jawatan sebagai Timbalan Yang di-Pertua Dewan Rakyat pada 23 Ogos 2021 atas beberapa alasan.

Bagaimanapun, spekulasi juga sedang bertiup kuat dalam UMNO berkemungkinan bakal berlaku satu lagi perang dalaman melibatkan pemimpin utama parti itu ekoran pendirian Ismail Sabri yang tidak menentu berhubung tarikh PRU-15.

Jika sebelum ini Azalina boleh setia berada dalam satu kem dengan Zahid semasa menjatuhkan kerajaan PN, tidak mustahil episod dan skrip sama mungkin berulang kali ini.

Adakah ini bakal menjadi petanda awal satu lagi krisis politik bakal berlaku, namun beranikah UMNO menentang Perdana Menteri daripada partinya sendiri hanya semata-mata mahu mendesak PRU-15 segera?


Kanser serviks kerap serang wanita muda

Kanser serviks atau pangkal rahim adalah kanser ketiga yang kerap berlaku dalam kalangan wanita muda di Malaysia selepas kanser ovari dan payu dara.

Menurut Pakar Perbidanan dan Sakit Puan Hospital Pakar KPJ Batu Pahat, Dr Norliza Mat Desa, semua wanita yang pernah atau aktif melakukan hubungan seks berisiko mendapat kanser serviks.

Tambah Dr Norliza, jangkitan virus Human Pappiloma Virus (HPV) merupakan faktor utama yang meningkatkan lagi risiko seseorang mendapat kanser serviks. Virus ini boleh disebarkan melalui aktiviti seks atau sentuhan.

“Aktiviti seks rambang, mempunyai pasangan yang juga melakukan hubungan seks dengan lebih daripada seorang pasangan atau mengadakan hubungan seks dengan orang yang dijangkiti antara punca individu itu boleh mendapat jangkitan virus HPV, seterusnya risiko mendapat kanser serviks.

“Faktor lain seseorang mendapat kanser serviks ini termasuk juga merokok, penggunaan ubat pencegahan kehamilan oral jangka panjang, mempunyai sejarah kanser serviks dalam keluarga atau rendah tahap imuniti dalam badan,” katanya.

Menurut Dr. Norliza, walaupun kanser seviks jarang menunjukkan simptom yang ketara pada peringkat awal, namun jika berlaku simptom seperti pendarahan faraj yang luar biasa, sakit pada pinggang atau bawah abdomen/pelvis, sakit atau tidak selesa semasa hubungan seks, lelehan faraj yang cair, berdarah dan berbau busuk.

Justeru, golongan yang berisiko ini dinasihatkan berjumpa dengan pakar ginekologi dengan segera.

“Kanser serviks merupakan sejenis penyakit yang mungkin mengambil masa bertahun-tahun untuk bermutasi. Oleh itu, saya menasihatkan wanita yang sudah berumah tangga menjalankan ujian pap smear setiap tiga tahun sekali.

“Ujian pap smear boleh dilakukan di hospital dan klinik kesihatan, atau klinik dan hospital swasta yang menyediakan kemudahan itu. Ujian ini tidak mengambil masa panjang dengan hanya mengambil sampel sel dari kawasan serviks untuk mendapatkan keputusan.” katanya.

Dr. Norliza juga menjelaskan bahawa, persepsi tentang pesakit kanser serviks mempunyai tabiat seksual seperti terlalu aktif dan kerap bertukar pasangan perlu dibetulkan kerana walaupun orang itu mempunyai seorang pasangan sahaja, mereka masih berisiko untuk mendapat jangkitan HPV yang boleh mengakibatkan kanser serviks.

Jelasnya lagi, HPV boleh dibendung dengan suntikan vaksinasi yang kebiasaannya diberikan sebanyak tiga dos dalam tempoh enam bulan untuk melengkapkan antibodi wanita melawan virus itu.

“Vaksin hanya boleh mencegah jenis jangkitan HPV tertentu dan tidak merawat jangkitan HPV yang sedia ada. Biasanya, vaksin patut diambil sebelum seseorang itu mula menjadi aktif secara seksual.

“Mencegah lebih baik daripada mengubati, saya menasihatkan semua wanita untuk melakukan ujian pap smear yang hanya mengambil masa hanya kurang dari satu minit sahaja kerana hasil ujian berkenaan boleh mengenal pasti tahap kesihatan pangkal rahim seseorang wanita.” kata Dr Norliza.